title: Nurmonjoki

text: Nurmonjoki on Lapuanjoen sivujoki Etelä-Pohjanmaalla. Sen pituus on 80 kilometriä. Se saa alkunsa Ahvenjoen ja Lehmijoen yhtymästä Peräseinäjoella, virtaa Nurmon läpi ja laskee Lapuanjokeen Lapuan keskustassa. Sitä säännöstelevät Hipin, Hirvijärven ja Varpulan tekojärvet sekä myös Hirvikosken vesivoimala.


title: Polatskin ruhtinaskunta

text: Polatskin ruhtinaskunta () oli keskiaikainen valtio nykyisen Valko-Venäjän alueella, Pihkovasta kaakkoon. Venäläisen Nestorin kronikan mukaan varjagi Ragnvald Olafsson perusti valtion 900-luvun puolivälissä. Se oli Kiovan Venäjän vaikutuspiirissä, ja vuonna 1071 siitä tuli Kiovan vasallivaltio. 1200-luvun puolivälissä Polotsk siirtyi vasalliksi nopeasti voimistuvaan Liettuan suuriruhtinaskuntaan. Vuodesta 1397 alkaen se oli enää Polotskin voivodikunta, Liettuan hallinnollinen osa. Muun Liettuan suuriruhtinaskunnan tavoin se liitettiin myöhemmin Puolaan.


title: Alcest

text: Alcest ("Al-sest", IPA: [al'sɛst]) on vuonna 1999 perustettu ranskalainen yhtye, jota pidetään, yhdessä Amesoeursin kanssa, yhtenä keskeisimpänä blackgazen kehittäjänä. Alcest alkoi sooloprojektina, mutta nykyään siinä vaikuttaa kaksi vakituista jäsentä. Yhtyeen musiikki oli tyyliltään alun perin black metallia, josta se sittemmin kehittyi post-metalliksi, jossa oli black metallin lisäksi vaikutteita myös shoegazesta ja dream popista. Alcest ei tarkoita mitään, mutta se valittiin nimeksi, sillä äännettynä se kuulostaa yhtyeen musiikkia kuvaavimmalta.


title: Alcest

text: Neige perusti Alcestin sooloprojektikseen ollessaan vain 14-vuotias. Vuonna 2000 yhden miehen projekti laajentui kuitenkin trioksi, kun Aegnor ja Argoth liittyivät yhtyeeseen. Tällä kokoonpanolla äänitettiin ensimmäinen demo "Tristesse hivernale". Aegnor ja Argoth jättivät Alcestin kuitenkin jo seuraavana vuonna ja yhtye kutistui taas Neigen sooloprojektiksi.


title: Alcest

text: Seuraavat neljä vuotta Alcest vietti hiljaiseloa, mutta Neige pysyi aktiivisena. Hän perusti Amesoeursin ja liittyi muun muassa Mortiferaan sekä Aegonirin perustamaan Peste Noireen, jossa vaikutti lyhyen aikaa myös Argoth. Samaan aikaan Neige sävelsi materiaalia Alcestille.


title: Alcest

text: Tammikuussa 2005 Neige äänitti ja soitti yksin kaikki instrumentit tulevalle "Le secret" -EP:lle, joka julkaistiin Toukokuun 1. päivä ranskalaisen Drakkar Productionsin kautta. Painos oli rajattu 1 000 kappaleeseen. EP oli Alcestin kannalta merkittävä, sillä se edusti projektin uutta musiikillista linjaa. Minijulkaisu noteerattiin niin black metal -piireissä kuin niiden ulkopuolellakin.


title: Alcest

text: Elokuun 9. päivä vuonna 2007 julkaistiin Alcestin debyyttilevy "Souvenirs d'un autre monde", joka sai ristiriitaisen vastaanoton. Neige soitti jälleen kaikki levyllä kuultavat instrumentit. Samoihin aikoihin Northern Silence Productions julkaisi "Tristesse hivernale" -demon uudelleen split-levyllä, jonka toinen osapuoli oli ranskalainen black metal -yhtye Angmar.


title: Alcest

text: Vuonna 2009 Peste Noiressa soittanut Winterhalter liittyi Alcestin rumpaliksi ja sooloprojekti laajeni duoksi. Neige ja Winterhalter äänittivät kaksi uutta kappaletta Les Discretsin kanssa tehdylle split-albumille, jonka Prophecy Productions julkaisi vielä samana vuonna. Näistä kappaleista toinen, "Percées de lumière", päätyi myös seuraavalle, "Écailles de lune" -albumille, joka julkaistiin maaliskuun 29. päivä vuonna 2010. Albumin sessioissa Neige ja Winterhalter äänittivät myös "Le secret" -EP:n uudelleen, sillä Neige ei ollut tyytyväinen alkuperäisen julkaisun tuotantoon. Alun perin EP:n kappaleet oli tarkoitus julkaista toisella albumilla, mutta suunnitelmasta luovuttiin, koska ne eivät sopineet levyn kokonaisuuteen.


title: Alcest

text: Vuonna 2010 Alcest aloitti live-esiintymiset. Fursy Teyssier ja Zero liittyivät Alcestin livekokoonpanoon, mutta myöhemmin samana vuonna Indria korvasi Teyssierin livebasistina. Indria oli Winterhalterin ja Neigen tavoin soittanut Peste Noiressa. Ensimmäinen Euroopan-kiertue tehtiin keväällä, josta yhtye jatkoi Pohjois-Amerikaan. Loppuvuonna Alcest teki muutamia keikkoja Euroopassa ja vierali ensimmäistä kertaa myös Suomessa soittamalla Jyväskylässä ja Helsingissä. Seuraavan vuoden yhtye keikkali ahkerasti. Oman Euroopan -, Kiinan - ja Australian-kiertueen lisäksi Alcest lämmiteli irlantilaista Primordialia Keski-Euroopassa sekä norjalaista Enslavedia Pohjois-Amerikassa.


title: Alcest

text: Yhtyeen kolmas levy, "Les voyages de l'âme", julkaistiin tammikuussa 2012. Albumin julkaisua edelsi ''Autre temps'' -kappaleen julkaiseminen 500 kappaleen singlenä. Samana vuonna julkaistiin "BBC Live Session" -niminen live-EP, jonka painos oli rajattu 1 000 kappaleeseen. Levyn julkaisun jälkeen yhtye lähti kolmen kuukauden kiertueelle, joka käsitti niin Euroopan kuin Pohjois-Amerikan. Kesäfestivaalien ja lyhyen Aasian-kiertueen jälkeen Alcest lämmitteli ruotsalaista Katatoniaa heidän Euroopan-kiertueellaan.


title: Alcest

text: Keväällä 2013 Alcest aloitti uuden levynsä äänitykset Islannissa, post-rock -yhtye Sigur Rósin studiolla. Äänityksien jälkeen Alcest lämmitteli brittiläistä Anathemaa Pohjois-Amerikassa. Tällä kiertueella kuultiin myös ensimmäistä kertaa tulevan "Shelter"-levyn kappaleita. Shelter julkaistiin 17.1.2014, ja sitä edelsi "Opale"-kappaleen singeljulkaisu joulukuussa 2013. Musiikillisesti Shelter oli irtiotto aiempaan black metal -vaikutteiseen ilmaisuun, sillä uudella levyllä Alcest oli karsinut musiikistaan pois kaikki metallimusiikin elementit.


title: Alcest

text: Ensimmäisellä demollaan Alcest soitti raakaa ja primitiivistä black metallia. "Le secret" -EP:llä musiikki kuitenkin kehittyi tunnelmallisemmaksi ja mukaan tuli vaikutteita post-rockista, shoegazesta ja dream popista. Ensimmäiset levytykset sisältävät runsaasti pitkiä, maalailevia instrumentaaliosuuksia, unelmoivia, puhtaita lauluja sekä akustisia kitaraosuuksia, mutta myös black metallille tyypillisiä elementtejä, kuten korkeaa huutolaulua ja blastbeatia. Ajan myötä post-rock-, shoegaze - ja dream pop -vaikutteet lisääntyivät ja black metal -elementit alkoivat jäädä taka-alalle. Vuonna 2014 julkaistulla Shelterillä ei ollut enää lainkaan metallimusiikkia.


title: Alcest

text: Alcestin sanoitukset käsittelivät aluksi black metallille toisinaan hyvin tyypillisiä aiheita, kuten kuolemaa ja talvea. "Le secret" -EP:llä Neige alkoi kuitenkin käsittelemään nuoruudessaan kokemiaan näkyjä henkimaailmasta, joilla oli ollut häneen suuri vaikutus, sillä näyt tuntuivat hänestä niin todelta.


title: Bourgesin katedraali

text: Bourgesin katedraali on ranskalainen kirkkorakennus. Keski-Ranskan Bourgesissa, noin 190 km Pariisista itään, sijaitseva St-Étienne on loistelias goottilaistyylinen katedraali. Sen mallina on käytetty Pariisin Notre-Damea, kuitenkin esikuvaa parannellen, mikä näkyy mm. holvien huimaavina korkeuksina. UNESCO:n maailmanperintökohteeksikin luokiteltu Bourgesin katedraali rakentuu ainutlaatuisesta arkkitehtuurista, vaikuttavista veistoksista sekä loisteliaista 1200-luvun mosaiikki-ikkunoista.


title: Bourgesin katedraali

text: Bourgesin katedraalin rakennus aloitettiin vuonna 1195, kun paikalla aiemmin sijainnut, Rooman vallan aikana rakennettu katedraali julistettiin lian pieneksi. Uusi goottilaistyylinen katedraali rakennettiin suurelta osin Henri de Sullyn, Bourgesin arkkipiispan, rahoittamana. Katedraali avattiin vuonna 1324, vaikka rakennustyöt jatkuivat vielä 1500-luvulle saakka.


title: Bourgesin katedraali

text: Nykyään Bourgesin katedraali on yksi Ranskan merkittävimmistä katedraaleista ja suosittu nähtävyys. Katedraali on paitsi arkkitehtooninen taidonnäyte, myös osoitus kristinuskon mahdista keskiaikaisessa Ranskassa. Katedraalia ympäröi yhä joukko keskiaikasia, osittain alkuperäisessä kunnossa olevia rakennuksia, nykyään hotellina toimivan 1600-luvun arkkipiispan palatsin osia sekä klassiseen ranskalaiseen tyyliin suunniteltu katedraalin puutarha.


title: Genex

text: Geneks (, ) eli Genex Ltd. on Valko-Venäjän Minskissä toimiva rahtilentoyhtiö, joka on perustettiin 1997 Minskin kansalliselle lentokentälle. Yhtiön toimenkuvaan kuuluu lähetysten kuljettaminen maalla ja ilmassa, sekä niiden tullaaminen.


title: Genex

text: Geneks perustettiin 1997 tullauspalveluksi. Kesäkuussa 2003 yritys päätti laajentaa toimintaansa lentoyhtiöksi ostamalla venäläisen Antonov An-2 -lentokoneen. 2006 Geneks aloitti kansainväliset rahtilennot An-26B -rahtikoneella. Tammikuussa 2014 yhtiön laivastoon kuului kaksi An-26B-rahtikonetta. Toimintavuosiensa aikana yhtiö on kasvanut kolmen hengen tullauspalvelusta 45 hengen rahtilentoyhtiöksi.


title: Genex

text: Tammikuussa 2014 Geneks teki neljän lentoyhtiön kanssa yhteistyötä:


title: Voitolla yöhön (albumi)

text: Voitolla yöhön on rap-kaksikko JVG:n kolmas pitkäsoitto, joka julkaistiin PME Recordsin kautta 28. helmikuuta 2014. Albumin ensimmäinen single "Voitolla yöhön" julkaistiin musiikkivideona 28. marraskuuta 2013. Kappaleella vierailee jääkiekkoilija Siim Liivik. Albumi on aikaisempaan JVG:n tuotantoon verrattuna tyyliltään elektronisempaa, ja sitä ovat olleet tuottamassa DJPP ja MDS. Albumin toinen single "Huominen on huomenna" julkaistiin 7. helmikuuta 2014. Myös kappaleista "Mist sä tuut", "Fäijönii" ja "Etenee" on julkaistu musiikkivideot. Albumilla vierailevat muun muassa Sanni, Karri Koira, Mikael Gabriel ja Pete Parkkonen. Kuten kaksi JVG:n aikaisempaakin albumia myös "Voitolla yöhön" nousi parhaimillaan Suomen virallisen albumilistan ykköspaikalle.


title: Voitolla yöhön (albumi)

text: Albumi palkittiin vuoden 2015 Emma-gaalassa "vuoden hiphop-albumina".


title: Illja Šynkevitš

text: Illja Šynkevitš (, , s. 1. syyskuuta 1989 Minsk, Valko-Venäjän SNT) on valkovenäläinen jääkiekkopuolustaja, joka edustaa tällä hetkellä KHL:ssä pelaavaa Dinamo Minskia.


title: Illja Šynkevitš

text: Šynkevitš on läpi uransa edustanut kotimaansa seurajoukkueita. Debyyttinsä Valko-Venäjän pääsarjassa Šynkevitš teki kaudella 2007–2008 Keramin-Minskissa. Edellisellä kaudella hän oli pelannut alempaa sarjatasoa, Vyšeišaja ligaa Vitebskin kakkosjoukkueessa.


title: Illja Šynkevitš

text: Keramin Minskissa Šynkevitš pelasi kaudella 2008–2009 vielä kymmenen ottelua ennen siirtoa samassa sarjassa pelaavaan Šah’tsjorin joukkueeseen.


title: Illja Šynkevitš

text: Šynkevitš pelasi kaudella 2009–2010 Šah’tsjorissa 46 ottelua, kunnes siirtyi KHL-liigassa pelaavaan Dinamo Minskin. Otteluita ehti kertyä vain kolme. Dinamosta tie vei seuraavaksi kaudeksi Junost Minskin. Kuuden Junostissa pelatun ottelun jälkeen Šynkevitšin uudeksi joukkueeksi tuli Metallurg Žlobin.


title: Illja Šynkevitš

text: Metallurg Žlobinissa Šynkevitš pelasi kolmen kauden aikana 131 Ekstraligan runkosarjaottelua, mikä on eniten hänelle yhdessä seurassa. Runkosarjan lisäksi hän pelasi yhteensä 30 pudotuspeliottelua, ja hän juhlikin kaudella 2011–2012 Valko-Venäjän mestaruutta. Kaudella 2012–2013 hän teki pääsarjatason piste-ennätyksensä, 16 pistettä.


title: Illja Šynkevitš

text: Kausi 2012–2013 jäi Šynkevitšin viimeiseksi Metallurgissa ja hän palasi Dinamo Minskiin kahden vuoden sopimuksella.


title: Illja Šynkevitš

text: Šynkevitš pelasi Valko-Venäjän alle 20-vuotiaiden jääkiekkomaajoukkueessa vuoden 2009 nuorten 1. divisioonan MM-kisoissa, joissa Valko-Venäjä voitti hopeaa. Hänen ensimmäinen aikuisten arvokisaturnauksensa oli MM-kisat 2013, joissa Šynkevitš teki seitsemässä ottelussa yhden syötön.


title: Valko-Venäjän parlamentti

text: Valko-Venäjän parlamentti (, ) eli kansalliskokous on Valko-Venäjän lakiasäätäävä kansanedustuslaitos. Parlamentti on kaksikamarinen. Presidentille on perustuslakimuutoksissa ja kansanäänestyksissä lisätty valtaa, joten parlamentin vaikutusvalta on vähäinen.


title: Valko-Venäjän parlamentti

text: Edustajainhuoneessa on 110 edustajaa, jotka valitaan vaalein neljäksi vuodeksi. Ylähuoneessa eli tasavallan neuvostossa on 64 edustajaa, joista presidentti nimittää kahdeksan ja loput 56 valitaan neljäksi vuodeksi kerrallaan paikallishallinnoista, kahdeksan kultakin hallinnollisen piirin tasolta.


title: Valko-Venäjän parlamentti

text: Edelliset parlamenttivaalit järjestettiin syyskuussa 2016. Euroopan turvallisuus- ja yhteistyöjärjestö (Etyj) piti vaaleja vilpillisinä. Myös vuoden 2012 vaalit olivat Etyjin mukaan ongelmalliset. Osa merkittävistä poliitikoista oli vaalien ajan vankilassa tai osallistumiskiellossa rikosrekisterin vuoksi. Etyjin mukaan myös äänenlaskentamenetelmät olivat epäilyttävät. Vaaleissa oppositio ei saanut yhtään paikkaa parlamentissa kuten ei edellisissäkään vaaleissa.


title: Valko-Venäjän parlamentti

text: Valko-Venäjän parlamentti kokoustaa ja toimii Minskin keskustassa sijaitsevassa Hallituksen talossa.


title: Kurapaty

text: Kurapaty on metsäalue Valko-Venäjällä lähellä Minskiä. Stalinin hallinnon aikana vuosina 1937 - 1941 siellä teloitettiin tuhansia, eräiden arvioiden mukaan jopa yli 200 000 valkovenäläistä siviiliä. Alueen joukkohaudat paljastettiin vuonna 1988.


title: Kurapaty

text: Surmapaikalla on graniittinen penkki, jonka Yhdysvaltojen presidentti Bill Clinton lahjoitti käydessään paikalla vuonna 1994. Muistomerkki on ollut usein ilkivallan kohteena.


title: Jyrise

text: Jyrise (oikealta nimeltään Rauno Jürise s. 23. huhtikuuta 1989 Paide, Viro) on suomalainen rap-artisti.


title: Jyrise

text:
Musiikin tekemisen Jyrise aloitti vuonna 2006. 2007 Jyrise vieraili NRJ:n Aamupoikien "Pannaax Menee" nimisellä singlellä joka oli kovassa soitossa 2007 kesällä. Jyrise teki musiikkia ja nauhoitteli pitkään, ennen kuin päätti, että on valmis tekemään ensimmäisen debyytti-albuminsa.
Vuonna 2010 Jyrise teki Amazing nimisen kappaleen Eestiläisen B2H nimisen artistin kanssa. Kappaleessa räpättiin niin suomeksi, englanniksi kuin eestiksikin. Kappale sai paljon soittoa meren toisella puolella ja siellä kiinnostuttiin myös suomalaisesta hip-hopista sen myötä.


title: Jyrise

text:
Vuonna 2010 Jyrise julkaisi tulevalta albumilta ensimmäisen singlen, joka kantoi nimeä "Parempaa et saa".
Kappale sai nopeasti 100,000 hittiä Youtubessa ja paljon soittoja radioissa ja oli mm. Nrj Radion Top10 listassa. Paljon huomiota herättävä video aiheutti mediassa myös keskustelua. Vuonna 2010 Jyrise oli päivittäin nuorisoasiainkeskuksessa nauhoittamassa tulevaa albumia ja siinä samalla hän keikkaili.
Ensimmäinen levy joka kantoi nimeä "Ensi-ilta" -albumi näki päivän valoa vuonna 2011 Tammikuussa. Levynjulkaisu tilaisuutta juhlittiin Helsingin Circusessa. Ensi-ilta albumin julkaisi " Helsinki Freedom Records. "


title: Jyrise

text:
Ensi-ilta albumilta julkaistiin myöhemmin singlet: Nyt, MHz sekä Täyskäsi. Albumilla vieraili artisteja mm. Mila, Flowboysfam, Mia sekä
OP.
"Ensi-ilta" -albumia oli tuottamassa Mats Takila, sekä Olli-Pekka " OP Beats " Vuorinen. Mats Takila sekä Olli-Pekka Vuorinen ovat olleet
seuraavien hittien takana: Cheek - Syypää sun hymyyn, Mikael Gabriel - Päästä mut pois ja Kipua.


title: Jyrise

text:
Jyrise julkaisi epävirallisen singlen "Sairasloma" kesällä 2013. Jyrise on kahtena peräkkäisenä kesänä ollut viihdyttämässä festari yleisöä
Kalajoen juhannuksessa.


title: Jyrise

text: Jyrise työstää parhaillaan toista levyä, johon hän on säveltänyt kappaleita itse ja on keskittynyt myös enemmän tuottamiseen.


title: Jyrise

text: Artisti julkaisi 6.4.2016 uuden kappaleen nimeltä " Matkamuisto ".


title: Jyrise

text: Jyrise julkaisi 31.8.2016 uuden singlen " Inferno ".


title: Gregor MacGregor

text: Gregor MacGregor (24. joukukuuta 1786 Glengyle, Skotlanti – 4 joulukuuta 1845 Caracas, Venezuela) oli skotlantilainen sotilas ja seikkailija, joka onnistui huijaamaan valtavia summia rahaa esiintymällä kuvitteellisen "Poyais"-valtion prinssinä.


title: Gregor MacGregor

text: Gregor MacGregor oli koulutukseltaan sotilas. Hän oli liittynyt kuninkaalliseen laivastoon vuonna 1803, ja taisteluihin hän osallistui ainakin nykyisen Floridan alueella, Kolumbiassa sekä Venezuelan itsenäisyystaistelussa 1820-luvun alussa.


title: Gregor MacGregor

text: Palattuaan vuonna 1820 Britanniaan MacGregor kehitti itselleen uuden identiteetin esiintyen kuvitteellisen "Poyaisin" tasavallan prinssinä ja käyttäen paikallista heimopäällikköä tarkoittavaa "Cacique"-titteliä.


title: Gregor MacGregor

text: Poyais oli MacGregorin tarinoissa yli 32 000 neliökilometrin suuruinen valtio, joka sijaitsi moskiittorannikolla, "Black River" -joen lähellä, nykyisessä Hondurasissa. Hedelmällinen ja luonnonvaroiltaan vauras maa oli ainoastaan vailla rahoitusta ja työvoimaa niiden hyödyntämiseksi. MacGregorin mukaan Poyaisissa oli hyvin toimiva infrastruktuuri ja hyväntahtoisten alkuasukkaiden lisäksi maata asutti jo joukko brittejä. Kaikki tämä oli todennettavissa myös kirjasta "A Sketch of the Mosquito Shore, Including the Territory of Poyais, & c.", jonka oli nimellisesti kirjoittanut kapteeni "Thomas Strangeways" – mutta todellisuudessa MacGregor itse.


title: Gregor MacGregor

text: Niinpä lokakuussa vuonna 1822 MacGregor laski liikkeelle Poyaisin nimissä 200 000 (noin 16 miljoonaa euroa) joukkovelkakirjalainan kuuden prosentin korkotuotolla. Tuotto oli puolet suurempi kuin mitä Britannian valtio lupasi, mutta linjassa vastaperustettujen valtioiden, kuten Brasilian, Guatemalan, Kolumbian ja Meksikon tarjoamien tuottojen kanssa. Jo syyskuussa (tai mahdollisesti loppuvuodesta) 1822 lähti ensimmäinen seitsemästä suunnitellusta laivalastillisesta uudisasukkaista kohti oletettua Poyaisin unelmavaltiota "Honduras Packet" -aluksella. Toinen laiva jätti Lontoon tammikuussa 1823. Kahden kuukauden matkan jälkeen edessä oli karvas pettymys. Poyaisin sijaan edessä oli ainoastaan läpitunkeutumaton viidakko. Yksi matkustaja surmasi itsenä, yli puolet menehtyi trooppisiin tauteihin ja aliravitsemukseen. Ohi seilannut laiva pelasti loput matkalaisista Belizeen. Lopulta hengissä selvisi vain 60 matkaan lähteneestä 240 uudisasukkaasta. Sana epäonnistuneesta matkasta saavutti Lontoon ja loput viisi matkalle jo lähtenyttä alusta saatiin käännytettyä takaisin.


title: Gregor MacGregor

text: Poyais-huijauksen paljastuttua MacGregor oli jo kaukana. Hän yritti toistaa rikoksensa. Vuonna 1825 hän jäi kuitenkin kiinni Ranskassa, joka luovutti hänet Britanniaan. Hänen todellisen henkilöllisyytensä paljastuttua hänet karkoitettiin maasta. Kiitokseksi hänen osallistumisestaan itsenäisyystaisteluun Venezuela myönsi hänelle sekä maan kansalaisuuden että eläkkeen. Hän asui siellä kuolemaansa saakka.


title: Gregor MacGregor

text: On epäilty, että MacGregor olisi kärsinyt narsistisesta persoonallisuushäiriöstä.


title: Ehkäisevä päihdetyö EHYT

text: Ehkäisevä päihdetyö EHYT ry on puoluepoliittisesti sitoutumaton kansanterveysalan järjestö, joka tekee työtä suomalaisten terveiden elämäntapojen edistämiseksi. EHYT ry tuottaa menetelmiä ja tietoa, joilla ehkäistään alkoholista, tupakasta, huumeista ja pelaamisesta syntyviä haittoja. Järjestön lähtökohtana on, etteivät päihteet kuulu työelämään, liikenteeseen, raskausaikaan eivätkä lapsuuteen tai nuoruuteen. EHYT ry muodostettiin 1.1.2012 kun Elämäntapaliitto, Terveys ry ja Elämä On Parasta Huumetta ry yhdistyivät Ehkäisevä päihdetyö EHYT ry:ksi. EHYT ry toimii myös päihdetyötä tekevien järjestöjen yhteistyön koordinaattorina ja loppuvuodesta 2018 sillä oli 113 jäsenyhdistystä.


title: Ehkäisevä päihdetyö EHYT

text: EHYT ry:llä on toimintaa ympäri Suomen. EHYT ry:llä on Helsingissä sijaitsevan keskustoimiston lisäksi aluekeskukset Etelä-, Länsi, Itä- ja Pohjois-Suomessa. Tällä hetkellä EHYT ry:n jäsenjärjestöinä on noin sata paikallista, alueellista ja valtakunnallista järjestöä. EHYT ry ylläpitää yhdessä jäsenjärjestöjensä ja muiden paikallisten toimijoiden kanssa päihteettömiä kansalaisten kohtaamispaikkoja. EHYT ry:n kohtaamispaikkaverkostoon kuuluu noin 25 kohtaamispaikkaa ympäri Suomea. Kohtaamispaikoista viisi on Elokoloja.


title: Ehkäisevä päihdetyö EHYT

text: EHYT ry panostaa ihmisten kohtaamiseen elämän eri alueilla. Toiminta ulottuu kaikkiin ikäryhmiin, lasten ja nuorten ohella myös työ- ja eläkeikäisiin. EHYT ry on laaja-alainen kansalaisjärjestö, jonka toiminta ulottuu koko maahan. Järjestössä työskentelee noin 60 työntekijää, mutta toiminnan perusta on EHYT ry:n jäsenjärjestöissä tehtävässä vapaaehtoistyössä. EHYT ry ei tee hoitotyötä vaan keskittyy päihdehaittojen ennaltaehkäisyyn yhteisöjen, kuten koulujen ja työpaikkojen sisällä. Erityisesti nuoria kohdataan myös sosiaalisen median ja internetin välityksellä. EHYT ry koordinoi ehkäisevä päihdetyön verkostoa. EHYT ry ja Ehkäisevän päihdetyön verkosto yhteistyökumppaneineen tuottaa Suomen päihdealan ykköstapahtumaa Päihdepäivät, joka kerää yhteen sosiaali-, terveys- ja kasvatusalan ammattilaiset kunnista ja järjestöistä.


title: Ehkäisevä päihdetyö EHYT

text: EHYT ry pyrkii vaikuttamaan suomalaisen alkoholikulttuurin muuttamiseen. Järjestö haluaa edistää suomalaisten hyvinvointia ja vähentää päihdehaittoja ihmisten arjessa.


title: Ehkäisevä päihdetyö EHYT

text: Vertais- ja vapaaehtoistoiminnan ohella EHYT ry tekee monipuolista yhteiskunnallista vaikuttamistyötä. Järjestö pyrkii edistämään tutkimustietoon perustuvaa ja ihmisten terveyttä edistävää päihdepolitiikkaa. EHYT ry on asiantuntijajärjestö, joka tarjoaa myös monipuolista tietoa ehkäisevästä päihdetyöstä käytävään keskusteluun. Tipaton tammikuu on yksi EHYT ry:n tunnetuimmista kampanjoista.


title: Ehkäisevä päihdetyö EHYT

text: EHYT ry on julkaissut vuodesta 2013 lähtien EHYT Teema -lehteä sekä jäsenjärjestöille suunnattua EHYT Järjestö -lehteä. EHYT ry julkaisee myös Tsemppaajat- ja EPT-verkosto -uutiskirjeitä.


title: Turaun ja Pinskin ruhtinaskunta

text: Turaun ja Pinskin ruhtinaskunta (Turovin ja Pinskin r., ) tai Turaun ruhtinaskunta (Turovin r., ) oli nykyisen Valko-Venäjän eteläosissa ja osin nyky-Ukrainan pohjoisosissa Dneprin purjehduskelpoisen sivuhaaran Pripetin vesistöalueella sijainnut itäslaavilainen, pohjoisosiltaan erityisesti dregovitšien feodaalinen ruhtinaskunta 900-1300-luvuilla. Sillä oli merkittävä rooli Kiovan Rusin, Puolan ja Liettuan alueen silloisten heimojen välillä. Alueen kautta kulki kauppareitti.


title: Turaun ja Pinskin ruhtinaskunta

text: Ruhtinaskunnan pääkaupunki oli Turau. Keskiaikaisista kroniikoista löytyy ensimaininta ruhtinaskunnan kaupungeista seuraavasti: Turau (vuonna 980), Brest (1019), Pinsk (1097), Staryi Tšortoryisk (1110), Kletsk (1128), Slutsk (1116) ja Mazyr (1155). Bysantin kristilliset vaikutteet levisivät 1100-luvulla voimakkaasti ja käsityötaidot kehittyivät. Tuolta ajalta ovat peräisin filosofi ja piispa Kirill Turovilaisen kristilliset kirjoitukset, jotka on löydetty kaupunkiarkeologisissa kaivauksissa.


title: Turaun ja Pinskin ruhtinaskunta

text: 1300-luvun alkupuolella ruhtinaskunnan alue liitettiin Liettuan suuriruhtinaskuntaan. Myöhemmin siitä tuli osa Puolaa ja 1700-luvun lopulla osa Venäjän keisarikuntaa.


title: Inarilainen

text: Inarilainen on paikallislehti, joka ilmestyy Inarin ja Utsjoen kunnissa. Sitä julkaisee tammikuusta 2014 alkaen Fourpress Oy. Aiempi julkaisija oli Ukko-Media, jonka liiketoimet Fourpress osti.


title: Saariselän Sanomat

text: Saariselän Sanomat on ilmaislehti, joka ilmestyy Saariselällä. Se on perustettu 1989. Sitä julkaisee tammikuusta 2014 alkaen Fourpress Oy. Aiempi julkaisija oli Ukko-Media, jonka liiketoimet Fourpress osti.


title: Teiju

text: Teiju ("Tupinambis teguixin") on teijuliskojen heimoon kuuluva laji. Se liikkuu päiväaikaan.


title: Teiju

text: Yksilön pituus on 80-100 cm. Eläin on raidallinen. Pääväri on kuparinruskea ja raidat ovat tummanruskeita tai mustia. Jalat ovat pitkät ja vahvat.


title: Teiju

text: Teijua tavataan Etelä-Amerikassa Amazon- ja Orinogojokien suistoissa. Sitä esiintyy metsässä ja savannilla.


title: Teiju

text: Munia on 4-32.


title: Teiju

text: Eläin on enimmäkseen lihansyöjä, mutta saattaa syödä myös kasveja. Se saalistaa kaikenlaisia eläimiä ja syö myös munia ja haaskoja.


title: Girls

text: Girls on yhdysvaltalainen draamakomediasarja. "Girls" alkoi HBO-kanavalla 15. huhtikuuta 2012. Sarjan jaksoja on esittänyt Suomessa Yle TV2. Sarjan luoja ja päätuottaja on Lena Dunham, joka näyttelee myös pääosaa, Hannahia.


title: Girls

text: Sarjan tapahtumien keskiössä ovat neljän parikymppisen New Yorkissa asuvan naisen elämä ja ihmissuhteet.


title: Girls

text: Sarja palkittiin vuonna 2013 parhaan musikaali- tai komediasarjan ja naispääosan Golden Globella.


title: Girls

text: Sarja päättyi kuudenteen kauteensa 16. huhtikuuta 2017.


title: Teijuliskot

text: Teijuliskot (Teiidae) on liskojen alalahkoon kuuluva heimo.


title: Sally Hawkins

text: Sally Cecilia Hawkins (s. 27. huhtikuuta 1976 Dulwich, Lontoo, Yhdistynyt kuningaskunta) on brittiläinen näyttelijä. Hänet tunnetaan muun muassa roolistaan elokuvassa "Happy-Go-Lucky", josta hänet palkittiin parhaan naispääosan Golden Globella. Hänen muita elokuviaan ovat esimerkiksi "Vera Drake", "Viisasteleva sydän", "Made in Dagenham" ja Woody Allenin elokuva "Blue Jasmine", josta hän sai parhaan naissivuosan Oscar-ehdokkuuden.


title: Sally Hawkins

text: Vuonna 2017 Hawkins näytteli fantasiaelokuvassa "The Shape of Water", josta hän sai parhaan naispääosan Oscar- ja Golden Globe -ehdokkuudet.


title: Suomi-talo (Tromssa)

text: Suomi-talo (Tromssa) on suomalainen tiedotuskeskus Tromssassa. Keskus avattiin tammikuussa 2014 Arctic Frontiers konferenssin aikana Tromssan yliopistossa.


title: Suomi-talo (Tromssa)

text: Suomi-Talon ylläpitää Business Oulu, Oulussa sijaitseva elinkeinokeskus, johtajana on Jukka Olli. Keskuksen tavoitteena on välittää yhteyttä Norjan ja Suomen yritysten välillä, ja edistää suomalaisten työhakijoiden työhakua Pohjois-Norjassa.


title: Valko-Venäjän asevoimat

text: Valko-Venäjän asevoimat (, ) muodostuu maavoimista, ilma- ja ilmapuolustusvoimista. Valtiolla ei ole merirajaa ja siten sillä ei ole laivastoa. Puolustusministeri on asevoimien komentaja.


title: Valko-Venäjän asevoimat

text: Pääosa joukoista on asevelvollisia, joiden palvelusaika on 18 kuukautta tai korkeakoulututkinnon omaavilla 12 kuukautta.


title: Valko-Venäjän asevoimat

text: Vuosien 1918-1919 Valko-Venäjän kansantasavalta ei kerennyt luomaan varsinaisia asevoimia, vaikka joitakin yrityksiä tehtiin.


title: Valko-Venäjän asevoimat

text: Vuoteen 1991 Neuvostoliiton Valko-Venäjän sotilaspiirin alueelle oli sijoitettuna 5. kaartin panssariarmeija, 7. panssariarmeija, 28. armeija, 120. kaartin motorisoitu kivääridivisioona, 72. kaartin koulutuskeskus sekä erilaisia huolto- ja tukiyksiköitä. Alueellisten joukkojen lisäksi Valko-Venäjän alueelle oli sijoitettu keskusjohtoisia yhtymiä kuten 103. kaartin maahanlaskudivisioona, 38. kaartin maahanlaskuprikaati, 2. ilmapuolustusarmeijan XI ilmapuolustusarmeijakunta, 26. ilma-armeija sekä strategisten ohjusjoukkojen, ilmavoimien kaukolentoyksiköitä sekä laivaston ja erikoisjoukkojen yksiköitä.


title: Valko-Venäjän asevoimat

text: Vuoden 1991 lopulla 5. kaartin panssariarmeijaan kuului vasta Tšekkoslovakiasta siirretty 30. kaartin motorisoitu kivääridivisioona ja 193. panssaridivisioona sekä kaksi ase- ja kalustovarikkoa (eli lakkautettujen 8. kaartin panssaridivisioonan ja 29. panssaridivisioonan kalustot) sekä erilaisia armeijajoukkoja. 7. panssariarmeijaan kuuluivat 3., 34. ja 37. kaartin panssaridivisioonat sekä armeijajoukot. 28. armeijaan kuului neljä divisioonaa, joista yksi oli liikekannallepanodivisioona. Unkarista siirrettiin lisäksi 19. kaartin panssaridivisioona.


title: Valko-Venäjän asevoimat

text: Valko-Venäjän ylin neuvosto antoi 20. syyskuuta määräyksen Valko-Venäjän asevoimien perustamisesta ja 1. tammikuuta 1992 asevoimien tehtävästä valvoa maan aluetta. Parlamentti antoi lain 18. maaliskuuta, jossa määriteltiin asevoimien muodostamisesta 20. maaliskuuta alkaen sekä määrättiin asevoimien koon määrittäminen ylimmälle neuvostolle.


title: Valko-Venäjän asevoimat

text: Valko-Venäjän sotilaspiiri lakkautettiin 6. toukokuuta ja sotilaspiirin henkilöstöstä luotiin Valko-Venäjän puolustusministeriö ja pääesikunta. Entinen ensimmäinen varakomentaja ja sotilaspiirin esikuntapäällikkö kenraaliluutnantti P. P. Kozlovskiy nimettiin 22. huhtikuuta puolustusministeriksi ja hän vastaanotti tehtävän virkaa hoitaneelta kenraalieversti Petr Chausilta.


title: Valko-Venäjän asevoimat

text: 4. marraskuuta annettiin laki, jossa määriteltiin asevoimien asema, kokoonpano sekä muita ohjeita asevoimien toiminnasta. Lakia täydennettiin kahdesti 4. syyskuuta 1996 ja 9. marraskuuta 1999, mutta sen sisältö pysyi pääosin alkuperäisenä. 1. tammikuuta jokaisen Valko-Venäjän alueella olleen sotilashenkilön tuli antaa uskollisuusvala Valko-Venäjälle tai poistua maasta. Lähes 50 prosenttia sotilaista vuoden 1992 lopulla oli venäläistaustaisia ja sen ei katsottu aiheuttavan kuitenkaan uskollisuusristiriitaa.


title: Valko-Venäjän asevoimat

text: Valko-Venäjän asevoimien varustuksen pääosa koostuu edelleen sen Neuvostoliitolta itsenäistymisen jälkeen peritystä kalustosta. Venäjän vaikutus maan puolustusdoktoriiniin on suuri. Maan asevoimat harjoittelevat Venäjän asevoimien kanssa ja sillä on valmius suorittaa Venäjän kanssa alueellisia operaatioita. IISS:n mukaan maan asevoimien ongelmia ovat muun muassa varusmiespalvelukselle perustuvan miehistön huono moraali, mutta siirtyminen palkka-armeijaan ei ole todennäköistä. Palvelukseen otettavien määrä on kuitenkin vähentynyt. Ilmavoimien ongelmana on ollut lentäjien vähäinen lentotuntimäärä.


title: Valko-Venäjän asevoimat

text: Maan tulevaisuuden asehankintoihin saattaa kuulua venäläiset S-400 ilmatorjuntaohjukset. Maalla on jo nyt käytössä vanhempia S-300 ohjuksia.


title: NBA:n varaustilaisuus 1985

text: Vuoden 1985 pidettiin 18. kesäkuuta 1985 Madison Square Gardenissa, New Yorkissa. Varaustilaisuudessa varattiin kaikkiaan 162 pelaajaa seitsemän kierroksen aikana.


title: Fosforylaasikinaasi

text: Fosforylaasikinaasi on entsyymi, joka osallistuu glykogeeniaineenvaihdunnan säätelyyn. Entsyymi siirtää fosfaattiryhmiä ATP-molekyyliltä eräille glykogeenifosforylaasin seriiniaminohapoille. Tämä aktivoi glykogeenifosforylaasia ja siten glykogeenin pilkkoutumista eli glykogenolyysiä. Fosforylaasikinaasin EC-numero on EC 2.7.11.19.


title: Fosforylaasikinaasi

text: Fosforylaasikinaasi on hyvin suurikokoinen proteiini ja sen molekyylimassa on 1,2 MDa. Eläimillä entsyymistä esiintyy kahta isoentsyymiä, toinen maksassa ja toinen lihaskudoksessa. Fosforylaasikinaasi on heksadekameeri ja koostuu neljästä alayksiköstä joista jokainen jakautuu edelleen neljään alayksikköön, jotka ovat α-, β-, γ- ja δ-alayksiköt. Näistä alayksiköistä katalyyttisestä aktiivisuudesta vastaa γ-alayksikkö ja muut ovat säätelyalayksikköjä. δ-Alayksikkö on kalsiumionisensitiivinen kalmoduliini.


title: Fosforylaasikinaasi

text: Fosforylaasikinaasi siirtää fosfaattiyhmiä eli fosforyloi glykogeenifosforylaasin seriiniaminohappoja ja tämä saa glykogeenifosforylaasin muuttumaan inaktiivisesta b-muodosta aktiiviseksi a-muodoksi ja näin glykogenolyysi aktivoituu soluissa. Myös fosforylaasikinaasilla on aktiivinen a-muoto ja inaktiivinen b-muoto. Proteiinikinaasi A aktivoi fosforylaasikinaasia fosforyloimalla inaktiivisen b-muodon α- ja β-alayksiköitä, jolloin fosforylaasikinaasin konformaatio muuttuu ja γ- ja δ-alayksiköt pääsevät muodostamaa kompleksin ja aktiivisen a-muodon entsyymistä. Toinen entsyymi proteiinifosfataasi 1 puolestaan kykenee inaktivoimaan fosforylaasikinaasin defosforyloimalla α- ja β-alayksiköt. Fosforylaasikinaasia aktivoivat myös kalsiumionit, koska ne aktivoivat kalmoduliinin eli fosforylaasikinaasin δ-alayksikön.


title: Fosforylaasikinaasi

text: Puutteellisesti toimiva fosforylaasikinaasi on yhdistetty useisiin glykogeenin varastoitumissairauksiin niin ihmisillä kuin muillakin eläimillä.


Jääkiekon nuorten 1. divisioonan maailmanmestaruuskilpailut 2006 pelattiin kahdessa lohkossa. Lohko A pelattiin Slovenian Bledissä 11. joulukuuta 2005 ja 17. joulukuuta 2005 välisenä aikana. Lohko B pelattiin Minskissa, Valko-Venäjällä 12. joulukuuta 2005 ja 18. joulukuuta 2005 välisenä aikana.


title: Isul

text: Isul on Pullip-perheeseen kuuluva nukke, itse Pullipin pikkuveli. Isul on Pullipia pari senttimetriä lyhyempi, mutta Dal-nukkea hieman pidempi. Ensimmäinen Isul-julkaisu oli Steampunk-ryhmään kuuluva Isul Apollo. Isul-nukkejen silmät saa suljettua, ja niitä voi liikuttaa silmämekanismin ansiosta, samoin tavoin kuin Pullipinkin. Peruukkikoko Isuleille on yleensä 8-9" tai 9-10".


title: Muurigekko

text: Muurigekko ("Tarentola mauritanica") on gekkojen heimoon kuuluva laji. Se on sukua aavikkogekolle ("Tarentola deserti"). Muurigekko liikkuu öisin.


title: Muurigekko

text: Muurigekko on Euroopan gekkolajeista suurin ja yksilön pituus on noin 10–15 cm. Vartalo on rakenteeltaan tukeva ja litteä. Pää on leveä. Väriltään muurigekko on harmaanruskea. Pitkin vartaloa on piikkimäisiä kyhmyjä. Leveäpäisissä varpaissa on tarttumalevyt.


title: Muurigekko

text: Muurigekkoa tavataan Etelä-Euroopassa, Kanarialla ja Pohjois-Afrikassa. Sitä esiintyy lähinnä rannikkojen kuivilla ja lämpimillä alueilla.


title: Muurigekko

text: Muurigekko munii vuodessa yhdestä kuuteen kertaa yleensä kaksi munaa kerralla.


title: Muurigekko

text: Laji syö hyönteisiä ja hämähäkkejä.


title: Slag (Transformers)

text: Slag on "Transformers"-universumissa esiintyvä Dinobotti. Videopelistä "" alkaen hahmon nimenä on ollut Slug.


title: Slag (Transformers)

text: Alkuperäisessä animaatiosarjassa Slag oli Grimlockin ja Sludgen ohella yksi Autobottien Wheeljack ja Ratchet luomista kolmesta alkuperäisestä Dinobotista. Slag muuntautuu "Triceratopsiksi".


title: Slag (Transformers)

text: Sarjassa "" Slag ei esiintynyt. Sen sijaan "Triceratopsiksi" muuntautuvan Dinobotin nimi oli Snarl. Mutta kun Constructicon Scrapper oli antanut Snarlille tämän nimen, hän sanoi harkinneensa tälle aluksi nimeä Slag.


title: Slag (Transformers)

text: Videopelissä "" Slagin nimi muutettiin Slugiksi, koska sanaa "Slag" pidettiin joissain kielissä halventavana. Nimi säilytettiin vastedes sellaisenaan myöhemmissäkin "Transformers"-jatkumoissa.


title: Slag (Transformers)

text: Slug oli muiden Dinobottien tavoin alun perin Salamannopean Iskukoalition () jäsen. Hänellä ei ole kuitenkaan mahdollista pelata.


title: Slag (Transformers)

text: Slug on yksi Michael Bayn ohjaamassa "Transformers – Tuhon aikakausi" -elokuvassa esiintyvistä Dinoboteista ja muuntautuu piikikkääksi ja petomaiseksi "Triceratopsiksi".


title: Slag (Transformers)

text: Slug oli Grimlockin, Strafen ja Scornin ohella alun perin yksi maailmankaikkeutta tutkineista legendaarisista ritareista, jotka olivat joutuneet Lockdownin vangeiksi, kunnes Optimus Prime vapautti heidät pyytääkseen näitä apuun Galvatronin pysäyttämiseksi. Grimlock ei kuitenkaan aluksi halunnut totella, joten hän haastoi Optimuksen kaksintaisteluun. Hävittyään taistelun hän ja muut Dinobotit antoivat Autobottien ratsastaa selissään. Slug otti ratsastajakseen Driftin. Kun suurin osa Galvatronin joukoista sekä Harold Attinger ja Lockdown olivat kuolleet, Optimus antoi Dinobottien elää vapaina.


title: Milonoff

text: Milonoff on muun muassa seuraavien suomalaisten henkilöiden sukunimi:


title: Kuhlinliitogekko

text: Kuhlinliitogekko eli liitogekko eli purjegekko ("Ptychozoon kuhli") on gekkojen heimoon kuuluva liskolaji, joka on sukua burmanliitogekolle. Se liikkuu öisin.


title: Kuhlinliitogekko

text: Kuhlinliitogekon jalkojen, hännän ja kylkien reunoilla on iholäppiä. Niiden ansiosta eläin pystyy hypätä ilmaan, levittää vahvat räpylämäiset jalkansa ja litistää ruumiinsa, jolloin se tulee liitämällä alas. Se käyttää tätä liikkuessaan lyhyitä matkoja oksalta toiselle ja paetessaan saalistajaa. Väriltään laji on punaruskea. Häntä on litteä, leveä ja molemmin puolin sahalaitamainen.


title: Kuhlinliitogekko

text: Kuhlinliitogekkoa tavataan Malakan niemimaalla ja Indonesiassa.


title: Kuhlinliitogekko

text: Kuhlinliitogekko munii tavallisesti kaksi munaa kerralla.


title: Kuhlinliitogekko

text: Laji syö hyönteisiä ja muita pieniä selkärangattomia.


title: Huvudsta

text: Huvudsta on kunnanosa Solnassa, Tukholman läänissä, Ruotsissa. Lähellä Tukholman puolella sijaitsevan Vasastadenin vastaista rajaa on 1600-luvulla rakennettu Karlbergin linna. Huvudstassa sijatsevat myös Huvudstan vanha linna ja Huvudstan kartano sekä paikallisten asukkaiden suosima Huvudstabadetin ulkoilmakylpylä.


title: Huvudsta

text: Tukholman metron siniseen linjaan kuuluva Huvudstan asema otettiin käyttöön vuonna 1985. Huvudstan alueella sijaitsevat myös Västra skogenin ja Solnan rannan metroasemat.


title: Pihl

text: Pihl on seuraavien henkilöiden sukunimi:


title: Simon & Schuster

text: Simon & Schuster on vuonna 1924 New Yorkissa perustettu CBS Corporationiin kuuluva kustantamo. Sen perustivat Richard L. Simon ja M. Lincoln Schuster. Se on Random Housen, Penguin Groupin ja HarperCollinsin ohella yksi neljästä suurimmasta englanninkielisestä kustantamosta.


title: Maamyyräsirkat

text: Maamyyräsirkat (Gryllotalpidae) on suorasiipisten lahkoon kuuluva hyönteisheimo. Siihen kuuluu Animal Diversity Webin mukaan seitsemän sukua.


title: Vuokaavio

text: Vuokaavio on diagrammi, joka esittää algoritmia tai prosessia, kertoen vaiheet nuolilla sekä erityyppisillä muodoilla. Vuokaavioita käytetään pääasiallisesti analysoinnissa, suunnittelussa ja dokumentoinnissa.


title: Ruotsin poliisi

text: Ruotsin poliisi () muodostaa Ruotsin poliisivoimat. Ruotsin poliisivoimissa työskentelee noin 28 300 henkilöä, joista noin 20 000 on poliiseja. Poliisin toimintaan käytettiin vuonna 2012 noin 20,4 miljardia kruunua.


title: Atlantan taistelu

text: Atlantan taistelu () oli 22. heinäkuuta 1864 käyty taistelu Pohjoisvaltioiden Mississippin sotilasosaston ja Etelävaltioiden Tennesseen armeijan välillä. Taistelu käytiin Atlantan kaupungin läheisyydessä Fultonin piirikunnassa Georgiassa. Atlanta oli sisällissodan aikaan erityisesti sitä hallineelle Konfederaatiolle tärkeä kaupunki, koska se oli merkittävä teollisuuskaupunki sekä rautatieliikenteen solmukohta. Taistelussa William T. Shermanin komentamat Unionin joukot löivät John Bell Hoodin komentaman Tennesseen armeijan ja pääsivät näin piirittämään Atlantan kaupunkia. Taistelun nimi on kuitenkin hieman harhaanjohtava, sillä itse Atlantan kaupunki antautui Unionin joukoille vasta useiden muiden taistelujen jälkeen reilut kaksi kuukautta myöhemmin.


title: Atlantan taistelu

text: Unionin joukot menettivät taistelussa eri lähteiden mukaan noin 3 600 - 3 700 miestä, joiden joukossa oli myös Tennesseen armeijan komentaja, kenraali James McPherson. Konfederaatio taas menetti taistelussa noin 5 000 - 8 500 miestä.


title: Päivänseisaus

text: Päivänseisaus on hetki, jolloin päivä on pisimmillään tai lyhimmillään ja pituuden muutoksen suunta vaihtuu. Vuodessa on kaksi päivänseisausta:


title: Lobopodia

text:
Lobopodia on sukupuuttoon kuollut eläinkunnan pääjakso, josta ovat kehittyneet niveljalkaiset.
Ne ovat kehittyneet käsnäjalkaisista.


title: Lobopodia

text: Useimmilla oli hyvä näkö (poikkeuksena Hallucigenia, jolla ei ollut silmiä ollenkaan), ja joillakin oli jopa viisi silmää.


title: Abgeordnetenwatch.de

text: abgeordnetenwatch.de (Parlamentwatch e.V) on puolueeton ja riippumaton internetpalvelu, jossa kansalaiset voivat esittää julkisesti kysymyksiä saksalaisille parlamentaarikoille. Gregor Hackmack & Boris Hekele GbR perustivat sen 8.12.2004 ja se toimii nykyään yleishyödyllisenä yhtiönä Parlamentwatch GmbH. Julkisesti nähtävinä on parlamentaarikoille suunnattujen kysymysten ja vastausten ohella heidän ammatilliset pätevyydet, valio- ja lautakuntien jäsenyydet, ilmoitusvelvolliset sivutoimet ja äänestyskäyttäytyminen tärkeissä parlamentin ratkaisuissa.


title: Abgeordnetenwatch.de

text: Se käsittää sekä liittopäivät (Bundestag) että Europarlamentin ja tarkoitus on laajentaa projektia kaikkiin Saksan osavaltioparlamentteihin.


title: Abgeordnetenwatch.de

text: Tilasto: 8.12.2006 – 1.8.2007 Bundestagia koski 15 000 kysymystä, joihin 12 000 vastattiin, siis n. 80 %. Sivustolla oli yli 10 000 kävijää päivittäin. Mediakumppaneita ovat Der Spiegel, Süddeutsche Zeitung, Stern, Die Welt, Frankfurter Rundschau ja Der Tagesspiegel.


title: Abgeordnetenwatch.de

text: Tarjolla on maksuton peruskuvaus jokaisesta ehdokkaasta. Ehdokkaille tarjotaan sen lisäksi mahdollisuus 179 euron maksusta (osavaltioparlamenttivaalit) tai 200 euron maksusta (liittotasavallan parlamenttivaalit) esiintyä sivustolla valokuvalla, nettilinkillä ja vaalikampanjan tilaisuuksien aikataululla varustettuna sekä omaa työtä ja päämääriä kuvaavalla tekstillä. Näillä profiililaajennuksilla rahoitetaan osittain portaalia.


title: Abgeordnetenwatch.de

text: Toimituskunta lukee kaikki kysymykset ja tarkistaa, että ne vastaavat julkaisuohjeita: kiellettyä ovat loukkavat ilmaisut, kiihotus, syrjintä, kysymykset yksityiselämästä ja asioista, joita koskee vaitiolovelvollisuus. Kun ohjeita loukataan, kysymyksiä ei julkaista, mutta k.o. poliitikolle ilmoitetaan tapahtumasta. Sen lisäksi projekti on sitoutunut tiukasti puolueettomuuteen ja neutraaliuuteen. Yleisten tietojen ohella on myös dokumentoitu parlamentaarikkojen äänestyskäyttäyttäminen sellaisissa äänestyksissä, jotka ovat herättäneet erityistä huomiota tiedotusvälineissä.


title: Abgeordnetenwatch.de

text:
Myös Saksan ulkopuolella on jo projekteja, jotka toimivat Parlamentwatch GmbH:n kehittämällä ohjelmistolla. Kyseessä on 'Open Source Software' ja se perustuu Drupal-toimitusjärjestelmään. Parlamentwatch GmbH asentaa ohjelmiston kansainvälisten projektikumppaneiden toiveiden mukaisesti ja neuvoo sen käytössä. Kumppanit kutsutaan abgeordnetenwatch.de:n toimistoon ja he voivat osallistua muutaman viikon kestävään koulutukseen. Sen jälkeen autetaan kumppania alkuun omassa maassaan: toimituksen rakentaminen, perustietojen keräminen, PR-työ projektin tunnetuksi tekemistä varten ym.
Tähän asti toiminnan ylläpitäminen on onnistunut Luxemburgissa (www.politikercheck.lu), Itävallassa (www.meinparlament.at), Irlannissa (www.dailwatch.ie) ja Tunisiassa (www.marsad.tn). Vastaava toiminta on alkamassa myös ensimmäisessä Aasian maassa, Malesiassa nimellä "Eye on parliament – MP Watch". Projektia koskevia ajankohtaisia kyselyjä tulee tällä hetkellä Ranskasta, Nigeriasta, Afganistanista ja Yhdysvalloista.


title: Abgeordnetenwatch.de

text:
Bremenin osavaltiovaaleissa 2007 SPD (sosiaalidemokraatit) ja Die Linke- puolue
boikotoivat projektia, koska äärioikeiston NPD:n ehdokkaita ei oltu suljettu pois sivustolta. Perustaja Hackmack viittasi siihen, että kaikki ehdokkaat saavat mahdollisuuden esiintyä ja vastata kysymyksiin, mutta esim. rasismin uhrien halveksunta on kiellettyä, eikä sitä julkaista sivustolla.


title: Abgeordnetenwatch.de

text: Syyskuussa 2009 Vihreitten liittopäiväehdokas Hubertus Grass irtisanoutui projektista, koska "en halua missään tapauksessa esiintyä samalla nettisivustolla NPD:n ja sen edustajien kanssa" ja valitti, että NPD:lle on annettu tilaisuus levittää rasistisia ja revansistisia ajatuksia sen puheenjohtajan Udo Voigtin kirjoituksen kautta. Perustaja Gregor Hackmack vakuutti, että Udo Voigtin kirjoitukset tarkistetaan uudestaan ja viittasi myös siihen, että aikaisemmin NPD:n edustajia on useamman kerran suljettu pois sivustolta portaalin väärinkäytöksen vuoksi.


title: Abgeordnetenwatch.de

text: Elokuussa 2010 abgeordnetenwatch.de arvosteli SPD:n Peer Steinbrückiä (puolueen liittokansleriehdokas syksyn 2013 liittopäivien vaaleissa) siitä, että hän saa isoja tuloja sivutoimista samaan aikaan kun hän laiminlyö (Bundestag-parlamentaarikon) kansanedustajan työnsä. Steinbrück kutsui sen jälkeen TV-lähetyksessä abgeordnetenwatch.de "kaupalliseksi portaaliksi" ja "kaupalliseksi laumaksi". Hän ei käyttäisi portaalia, koska projekti ansaitsisi rahaa mainonnalla ja koska kansalaiset voivat kirjoittaa hänelle (Steinbrückille) ilmaiseksi (mutta ilman mahdollisuutta julkiseen keskusteluun). Projekti vastasi, että Steinbrückin väite ei pidä paikkaansa.


title: Abgeordnetenwatch.de

text: Eri puolueiden kansanedustajat boikotoivat projektia eri syistä: lobbausryhmien mahdollisuus sivuston väärinkäyttöön, kysyjien anonymiteetti tai (alustan) palvelun rooli "itse itsensä nimittämänä välittäjänä" kansalaisten ja politiikan välillä.


title: Abgeordnetenwatch.de

text: Abgeordnetenwatch.de


title: Viiruruohomaluri

text: Viiruruohomaluri ("Amytornis barbatus") on malurien heimoon kuuluva varpuslintu.


title: Viiruruohomaluri

text: Viiruruohomaluria tavataan Australiassa Queenslandissa, Uudessa Etelä-Walesissa ja Etelä-Australiassa. Lajin kannaksi on arvioitu noin 15 000 yksilöä. Laji on vähenemässä, mutta sen ei kuitenkaan uskota vielä olevan vaarassa, ja se on luokiteltu elinvoimaiseksi.


title: Mikko Nieminen

text: Mikko Nieminen (s. 25. syyskuuta 1978 Pori) on entinen suomalainen jalkapalloilija, joka oli pelipaikaltaan keskuspuolustaja. Häntä pidettiin juniorina lupaavana pelaajana, mutta useat loukkaantumiset hankaloittivat aikuisuraa.


title: Mikko Nieminen

text: Nieminen pelasi FC Jazzissa kaudella 1995 neljä Veikkausliiga-ottelua, joista yhden avauskokoonpanossa. Ensiesiintymisensä pääsarjatasolla hän teki 21. kesäkuuta Jazzin kohdatessa kotiottelussa Rovaniemen Palloseuran.


title: Mikko Nieminen

text: Nieminen oli mukana Jazzin ringissä kausina 1996–1999. Heinäkuussa 1996 hän siirtyi englantilaisseura West Ham Unitedin juniorijoukkueeseen. Hän palasi Jazziin ennen kauden 1997 alkua huhtikuussa. Nieminen oli myös Musan Salaman ringissä Ykkösen kaudella 2000, muttei pelannut sarjaotteluita tuona kautena. Myöhemmin hän edusti MuSaa ja Porin Palloilijoita Kakkosessa.


title: Mikko Nieminen

text: Nieminen jakoi vuoden 1994 Satakunnan parhaan poikajuniorin palkinnon Tommi Torkkelin kanssa.


title: Mustaruohomaluri

text: Mustaruohomaluri ("Amytornis housei") on malurien heimoon kuuluva varpuslintu.


title: Mustaruohomaluri

text: Mustaruohomaluria tavataan Australiassa Länsi-Australian pohjoisosissa. Laji saattaa olla paikallisesti melko yleinen. Sen elinympäristöt ovat kuitenkin kärsineet tulipaloista, ja laji on luokiteltu silmälläpidettäväksi.


title: Isoruohomaluri

text: Isoruohomaluri ("Amytornis woodwardi") on malurien heimoon kuuluva varpuslintu.


title: Isoruohomaluri

text: Isoruohomaluria tavataan Australiassa Pohjoisterritorion pohjoisosissa. Vuonna 1992 lajin kannaksi arvioitiin noin 5 000–10 000 yksilöä. Vuonna 2011 arvioitiin, että kanta olisi alle 10 000 täysikaasvuista yksilöä eli yhteensä noin 15 000 yksilöä. Isoruohomaluri on luokiteltu vaarantuneeksi, koska sen levinneisyysalue on pieni ja sen populaation on pienenemässä.


title: Timanttikyyhky

text: Timanttikyyhky ("Geopelia cuneata") on kyyhkyihin kuuluva lintu.


title: Timanttikyyhky

text: Timanttikyyhky on pienin Australiasta kotoisin olevista kyyhkyistä. Se on kotoperäinen australialainen laji, joten sitä ei esiinny muualla. Timanttikyyhky painaa 23–32 grammaa ja on suunnilleen 17–20 senttimetrin pituinen päästä pyrstöön mitattuna. Perusväriltään se on sinisenharmaa, ja lisäksi aikuisilla yksilöillä on siivissä valkoisia pieniä täpliä. Timanttikyyhkyistäkin on olemassa useita eri värimuunnoksia, mutta Suomessa saatavilla on yleensä harmaita ja niin kutsuttua villiä värimuunnosta, joka on ruskea.


title: Timanttikyyhky

text: Silmiä ympäröivät oranssinpunaiset renkaat, jotka ovat useimmiten koirailla hieman paksummat kuin naarailla. Yli vuoden ikäisellä koiraalla renkaan paksuus on noin 2–3 millimetriä, kun taas naaraalla se on noin yhden millimetrin paksuinen. Koiraan ja naaraan voi tunnistaa toisistaan myös siiven höyhenpeitteen avulla. Koirailla on hopeanharmaa väritys, naarailla väritys on pikemminkin ruskeanharmaa. Vankeudessa timanttikyyhkyt elävät 10–14 vuotta tai jopa enemmän.


title: Timanttikyyhky

text: Timanttikyyhkyt ovat helppoja lemmikkejä. Ne eivät vaadi erikoista ruokavaliota ja pysyvät terveinä oikein hoidettuina. Ne tulevat myös hyvin toimeen muiden pienten ja rauhallisten lintujen, esimerkiksi peippojen, kanssa, jos vain tilaa on tarpeeksi.


title: Timanttikyyhky

text: Timanttikyyhkyt ovat melko aktiivisia lintuja ja lentelevät paljon, joten ne tarvitsevat suurehkon häkin, vaikka ovatkin pienehköjä lintuja. Koiraat saattavat olla aggressiivisia toisia timanttikyyhkykoiraita kohtaan, mutta naaraat tulevat yleensä hyvin toimeen keskenään.


title: Timanttikyyhky

text: Luonnossa timanttikyyhkyt syövät erilaisten ruohojen siemeniä. Niitä voikin ruokkia siis melkeinpä samalla tavalla kuin peippoja.


title: Timanttikyyhky

text: Timanttikyyhkyt lisääntyvät vankeudessa melko helposti, kunhan olosuhteet ovat sopivat.


title: Timanttikyyhky

text: Timanttikyyhkyt munivat kaksi munaa päivän välein. Hautominen kestää 13–14 päivää. Koiras hautoo munia päivisin ja naaras öisin. Joskus molemmat linnut saattavat istua pesässä, varsinkin hautomisen loppuvaiheessa. Poikaset kuoriutuvat ilman höyheniä, mutta saavat täyden höyhenpuvun viikon sisällä ja lähtevät lentämään 12–14 päivän kuluttua kuoriutumisesta. Vanhemmat ruokkivat poikasia kupumaidolla ensimmäiset kaksi viikkoa, kunnes poikaset pystyvät syömään tarpeeksi siemeniä itse. Poikaset voi erottaa vanhemmista noin 20 päivän iässä. Timanttikyyhkyt tulevat sukukypsiksi hyvin nuorina, ja naaraskyyhky saattaakin alkaa munia jo 12 viikon ikäisenä.


title: Pariisin syndrooma

text: Pariisin syndrooma on mielenhäiriö, joka iskee japanilaisiin turisteihin heidän vieraillessaan Pariisissa. Sen sanotaan johtuvan siitä, että korkeiden odotusten jälkeen kaupungin todellisuus, töykeät tarjoilijat ja likaiset kadut tuottavat karvaan pettymyksen. Kyse on siis kulttuurišokista. Suurlähetystö joutuu vuosittain avustamaan noin 20:tä japanilaista, jotka ovat sairastuneet Pariisin syndroomaan.


title: Pariisin syndrooma

text: Japanin Pariisin-suurlähetystöllä on jopa erilliset, kellon ympäri toimivat hätäpuhelimet tätä syndroomaa varten. Syndrooman oireet voivat olla psyykkisiä tai fyysisiä, kuten esimerkiksi ahdistus, käsitykset uhriksi joutumisesta, ennakkoluulot ja vihamielisyys muita kohtaan ja joskus jopa hallusinaatiot.


title: Sietämättömät lait

text: ”Sietämättömät lait” () tai Pakotuslait ("Coercive Acts") oli nimitys joukolle säädöksiä, jotka Ison-Britannian parlamentti sääti vuonna 1774 reaktiona niin sanottuihin Bostonin teekutsuihin. Niiden tarkoituksena oli rangaista Pohjois-Amerikan siirtokuntia, erityisesti Massachusettsia. Yhdessä Quebec Actin kanssa ”sietämättömät lait” olivat yksi viimeisistä yllykkeistä, jotka saivat siirtokuntalaiset ryhtymään kapinaan.


title: Sietämättömät lait

text: ”Sietämättömät lait” muodostuivat neljästä säädöksestä:


title: Sietämättömät lait

text: ”Sietämättömien lakien” tarkoitus oli palauttaa Pohjois-Amerikan siirtokunnat emämaan otteeseen, mutta niiden vaikutus muodostui päinvastaiseksi. Monet amerikkalaiset, muun muassa George Washington, olivat vastustaneet radikaalien järjestämiä Bostonin teekutsuja, mutta heidän sympatiansa kääntyivät rangaistuslakien myötä jyrkemmän kannan puolelle. Kohdistamalla rangaistustoimet juuri kapinakeskuksena toimineeseen Massachusettsiin Britannian hallitus uskoi taittavansa kärjen siirtokuntien yhteistoiminnalta. Vihatut lait johtivat kuitenkin siihen, että brittiviranomaiset menettivät vähitellen auktoriteettinsa, kun amerikkalaiset ryhtyivät luomaan omaa poliittista järjestelmää, joka perustui kreivikunta- ja kaupunkikomiteoihin. Välittömänä reaktiona lakeihin oli myös ensimmäisen mannermaakongressin järjestäminen vuonna 1774, mikä merkitsi siirtokuntien yhteistyön tiivistymistä.


Valko-Venäjän naisten jalkapallomaajoukkue edustaa Valko-Venäjää naisten jalkapallon kansainvälisissä otteluissa. Se toimii Valko-Venäjän jalkapalloliiton alaisuudessa.


title: Valko-Venäjän naisten jalkapallomaajoukkue

text: Valko-Venäjä pelasi ensimmäiset maaottelunsa Neuvostoliiton hajoamisen jälkeen vuonna 1995. Se ei ole koskaan pääsyt MM- tai EM-kisojen lopputurnaukseen.


text: Joukkuetta on valmentanut tammikuusta 2013 Tatiana Volkova.


title: Quebec Act

text: Quebec Act oli Ison-Britannian parlamentin vuonna 1774 säätämä laki, joka koski nykyisessä Kanadassa sijainneen Quebecin provinssin hallintoa. Aiemmin Ranskalle kuulunut provinssi oli liitetty Ison-Britannian alaisuuteen suuren siirtomaasodan päätteeksi vuonna 1763. Quebec Actilla oli suuri vaikutus paitsi Kanadan myös Yhdysvaltain historiaan, sillä se provosoi jo muutenkin kiihtyneitä kolmentoista siirtokunnan asukkaita yhdessä samanaikaisten ”sietämättömien lakien” kanssa.


title: Quebec Act

text: Vuoden 1774 laki pyrki kompromissiin ranskalaisajalta juontuvien perinteiden säilyttämisen ja brittiläistyylisen järjestelmän pystyttämisen väillä. Se asetti Quebecin provinssin johtoon brittiläisen kuvernöörin ja neuvoston, mutta kansalaisia edustavan edustajakokouksen koollekutsuminen todettiin laissa epäsopivaksi. Laki takasi ranskalaisen siviilioikeuskäytännön, maaomistukseen liittyneen seigneurial-järjestelmän sekä katolisen kirkon aseman säilymisen. Rikoslainsäädäntö sen sijaan tulisi olemaan brittiläinen. Laki kumosi Quebecin osalta Englannissa voimassa olleen Test Act -lain, joka kielsi katolisilta julkisissa viroissa toimimisen, ja määräsi sen sijaan katoliset vain vannomaan erillisen uskollisuudenvalan virkaanastuessaan.


title: Quebec Act

text: Quebecin provinssin rajat oli määritelty aiemmin vuoden 1763 julistuksessa, mutta vuoden 1774 laki laajensi niitä liittämällä provinssiin koko Ohio- ja Mississippi-jokien välisen alueen. Pohjoisessa Quebec laajeni siten, että sen pohjoisraja kulki Suurten järvien ja Hudsoninlahden välillä.


title: Quebec Act

text: Quebecin eteläpuolella sijainneissa kolmessatoista brittiläisessä siirtokunnassa Quebec Actiin suhtauduttiin huolestuneina monistakin syistä. Sen katsottiin luoneen ennakkotapauksen epädemokraattisen hallinnon asettamisesta, jota saatettaisiin soveltaa muihinkin siirtokuntiin. Ohiojoen länsipuolisten alueiden liittäminen Quebeciin esti siirtokuntien laajenemisen länteen ja mitätöi samalla niiden aiemmin esittämät vaatimukset näihin alueisiin. Lisäksi katolisen kirkon tunnustaminen huoletti protestanttisia amerikkalaisia. Provokatorisena pidetty laki vaikutti näin osaltaan Amerikan vallankumouksen puhkeamiseen. Se vaikutti myös siihen, että siirtokuntien armeijat tunkeutuivat Quebecin alueelle jo vapaussodan ensimmäisenä talvena 1775–1776.


title: Quebec Act

text: Quebec Act ei välittömästi lisännyt ranskankielisten kanadalaisten tukea brittihallinnolle ehkä papistoa ja suurmaanomistajia lukuun ottamatta. Ajan kuluessa sitä kuitenkin alettiin pitää kanadanranskalaisten uskonnollisten ja laillisten oikeuksien turvan perustana.


title: Suomen Radio- ja Viestintäjärjestö

text: Suomen Radio- ja Viestintäjärjestö ry on suomalainen itsenäisiä paikallisradiota edustava yhdistys. Suomen Radio- ja Viestintäjärjestö on perustettu 2013. Perustamisen taustalla oli lupakäytäntömuutos, jonka pelättiin suosivan valtakunnallisia ketjuja ja sulkevan pois väliaikaisilla toimiluvilla toimineet paikallisradiot. Yhdistyksen puheenjohtaja Reijo Glad oli vuonna 2013 yksi kuudesta viestintäministeriön suomalaisen radiotoiminnan elinvoimaisuuden turvaamiseksi asetetun työryhmän jäsenestä.


title: Suomen Radio- ja Viestintäjärjestö

text: Jäsenradiokanavia (jäsenasemia) ovat Radio Sandels (Iisalmi), Radio Musa (Tampere), Sea FM Radio (Oulu), Pispalan Radio (Tampere).


title: MTV Uutiset

text: MTV Uutiset (aikaisemmin MTV3 Uutiset) on MTV:n uutistoiminnan yksikkö, joka tuottaa sisältöjä MTV3:lle, mtvuutiset.fi-verkkosivulle, tekstikanavalle ja radioon. MTV Uutiset tuottaa Bonnier Broadcastingin tytäryhtiö Mediahub. MTV Uutisten vastaava päätoimittaja sekä Mediahubin toimitusjohtaja on Tomi Einonen.


title: MTV Uutiset

text: MTV Uutisten uutislähetyksiä ovat muun muassa "Seitsemän uutiset" ja "Kymmenen uutiset", jotka lähetetään MTV3-kanavalla. Lisäksi "Huomenta Suomessa" esitetään uutisia puolen tunnin välein.


title: MTV Uutiset

text: MTV alkaa vuoden 2019 alussa tuottamaan nettisivuillaan ympärivuorokautista reaaliaikaista suoraa uutislähetystä, "MTV Uutiset Liveä", jossa pystytään aiempaan nopeammin tarttumaan maailman suuriin uutisiin. Vuoden 2018 loppupuolella MTV rakensi täysin uudet TV-studiot uutislähetyksilleen. Uudet studiot ovat kansainvälisiä ja moderneja, sisältäen muun muassa 30 metriä näyttöpintaa. Samalla myös uutisten logot ja tunnukset uusittiin.


title: MTV Uutiset

text: MTV:n omista uutisista ryhdyttiin keskustelemaan toden teolla jo vuonna 1977, mutta lupa niiden lähettämiseen tuli vasta 1980 kovan poliittisen kädenväännön jälkeen. Asiassa päätösvalta oli Ylen hallintoneuvostolla, jonka kokoonpano muodostui eduskunnan voimasuhteiden mukaan. SKDL ja SDP vastustivat kaupallisia TV-uutisia ja Kokoomus ja liberaalit kannattivat. Vaa'ankieliasemaan joutuneet Keskusta ja RKP jättivät kantansa aluksi avoimeksi. Keskustan silloisessa puoluekokouksessa käytiin sisäinen valtataistelu Johannes Virolaisen ja Paavo Väyrysen välillä. Puoluekokouksen tuloksena Keskusta ryhtyi kannattamaan MTV:n uutisia. Puoluekokouksen päätös velvoitti porvarienemmistöisessä Ylen hallintoneuvostossa istuneet Keskustan edustajat kannattamaan luvan myöntämistä MTV:lle omaan uutistoimintaan, ja ensimmäiset "Kymmenen uutiset" nähtiin televisiossa 1. syyskuuta 1981.


title: MTV Uutiset

text: "Seitsemän uutiset" lähetetään joka päivä kello 19.00. Ensimmäiset sähkemuotoiset "Seitsemän uutiset" lähetettiin Kolmoskanavalla 3. syyskuuta 1990. Syksystä 2001 alkaen "Seitsemän uutisilla" on ollut samat uutisankkurit kuin "Kymmenen uutisilla".


title: MTV Uutiset

text: Aluksi "Seitsemän uutiset" tulivat nimellä "Uutisruutu". "Uutisruutu" oli kymmenen minuutin sähkeuutislähetys, joka esitettiin kaikkina viikonpäivinä paitsi sunnuntaisin. Vuoden 1991 alussa "Uutisruudun" nimeksi vaihdettiin "Seitsemän uutiset", syksyllä 1991 uutislähetystä alettiin lähettää myös sunnuntaisin ja arkilähetykset pidennettiin puolen tunnin mittaisiksi. Vuodesta 1993 "Seitsemän uutisten" arkilähetyksillä on ollut "Kymmenen uutisten" tapaan kaksi ankkuria: yksi nainen ja yksi mies. Vuodesta 1998 myös viikonloppu- ja pyhäpäivälähetyksissä on kaksi ankkuria.


title: MTV Uutiset

text: Vuosina 1998–2001 "Seitsemän uutisten" arkilähetyksillä oli vakioankkurit, jolloin ankkureina toimivat Keijo Leppänen ja Ripsa Koskinen-Papunen. Jälkimmäisen ollessa äitiyslomalla hänen sijaisenaan toimi Maija Lehmusvirta.


title: MTV Uutiset

text: Elokuun 2009 alusta "Seitsemän uutiset" kestävät 20 minuuttia joka arkipäivä ja sisältävät enemmän "Kauppalehden" tuottamia talousuutisia. Taloudellinen sisältö paikkaa "Kauppalehden talousuutiset" -lähetystä. Viikonloppuisin lähetysten kesto on 10 minuuttia.


title: MTV Uutiset

text: "Kymmenen uutiset" on MTV3:n valtakunnallinen pääuutislähetys, joka lähetetään MTV3:lla joka päivä kello 22.00. Jouluaattona ja -päivänä ei ole kuitenkaan tapana lähettää "Kymmenen uutisia".


title: MTV Uutiset

text: Aikaisemmin "Kymmenen uutiset" lähetettiin maanantaisin kello 21.00 "Yhdeksän uutisina" vuodesta 1993. Maanantaista 5. tammikuuta 2009 alkaen "Kymmenen uutiset" alkoivat myös maanantaisin kello 22.00 ja maanantai-illan elokuva siirtyi MTV3:lta Sub-kanavalle 12. tammikuuta 2009.


title: MTV Uutiset

text: "Kymmenen uutisilla" on samassa lähetyksessä kaksi ankkuria: yksi nainen ja yksi mies. Samaa formaattia on sovellettu myös "Seitsemän uutisiin" vuodesta 1993. 26.6.2016 nähtiin poikkeuksellinen lähetys, kun "Kymmenen uutiset" juonsi vain yksi uutisankkuri. Samassa lähetyksessä pitkäaikainen meterologi Visa Salojärvi jäi eläkkeelle. "Kymmenen uutisille" tyypillistä on lyhyt loppukevennys, jonka jälkeen uutisankkurit vitsailevat tai juttelevat keskenään iloiseen tyyliin sekä hyvästelevät katsojat. Kymmenes tuhannes "Kymmenen uutisten" lähetys esitettiin MTV3:lla 1. helmikuuta 2009.


title: MTV Uutiset

text: Ensimmäisen kerran "Kymmenen uutiset" lähetettiin 1. syyskuuta 1981, ja lähetyksen ankkureina olivat Kaj Lindén ja Pirkko Arstila.


title: MTV Uutiset

text: "Kymmenen uutiset" lähetettiin alusta lähtien 14. tammikuuta 1990 saakka seuraavasti:


title: MTV Uutiset

text: "Kymmenen uutiset" lähetettiin 15. tammikuuta 1990 alkaen vuoden 1992 loppuun saakka joka päivä TV2:ssa kello 22. Joskus saattoi kuitenkin olla poikkeava lähetysaika esimerkiksi suuren urheilutapahtuman, kuten kesällä 1990 jalkapallon MM-kisojen vuoksi. Uudenvuodenaattona 1992 "Kymmenen uutiset" lähetettiin MTV3-kanavan avajaisgaalan "Kanavanvaihtokarnevaalien" välissä sekä TV2:ssa että Kolmoskanavalla. Joskus satunnaisesti muulloinkin "Kymmenen uutiset" saatettiin vuonna 1992 esittää Kolmoskanavalla TV2:n lisäksi.


title: MTV Uutiset

text: Vuosina 1993–2008 "Kymmenen uutiset" lähetettiin MTV3:lla tiistaista sunnuntaihin kello 22.00 sekä maanantaisin "Yhdeksän uutiset" -nimisenä kello 21.00. Maanantain aikaisempi lähetysaika johtui siitä, että maanantai-illat oli varattu elokuvalle. Yhdeksän uutiset lähetettiin viimeisen kerran 29. joulukuuta 2008, kun vuoden 2009 alusta MTV3:n maanantai-iltojen elokuvat siirtyivät Subille. Lisäksi vuosina 1993–1999 maanantai-illan elokuvan jälkeen esitettiin sähkemuotoinen "Myöhäisuutiset".


title: MTV Uutiset

text: Alusta lähtien vuoden 1992 loppuun asti "Kymmenen uutisten" logo oli sininen viisarikello, joka näytti kymmentä, ja sen alla luki sana ”uutiset” isoilla kirjaimilla. Kellologoa on käytetty kolmessa eri tunnusfilmissä. Vuosina 1988–1992 käytössä olleella tunnusfilmillä ehti olla kaksikin tunnussäveltä, joista uudempi otettiin käyttöön vuonna 1989. Vuodesta 1993 alkaen "Kymmenen uutisilla" on samanlainen profiili kuin MTV3:n muillakin uutislähetyksillä.


title: MTV Uutiset

text: Vuosina 1993–1997 käytössä olleessa tunnuksessa esiintyi muun muassa maailmankartta ja kello, joka alkoi näyttää kymmentä ("Seitsemän uutisissa" seitsemää). Vuosina 1997–2001 tunnuksessa oli sinivihreä tausta jonne ilmestyi karttapallo sekä valkoinen ja punainen nauha, josta muodostui luku 3; vuonna 2001 "Kymmenen uutistenkin" tunnus pelkistyi kanavailmeen uudistuksen myötä pöllöstä läpinäkyvään pöllön silmään. Vuosina 2005–2013 tunnuksessa oli pöllönsilmä ja valkoisia palloja, joista muodostui maailmankartta. Vuosina 2013–2018 tunnuksessa liikkui MTV:n logopallo eri maiden nimien seassa.


title: MTV Uutiset

text: Nykyinen tunnus otettiin käyttöön 15. joulukuuta 2018. Samalla uusittiin MTV:n uutisstudiot moderneiksi.


title: MTV Uutiset

text: MTV toimitti radiouutisia Radio Novalle ja Iskelmälle lokakuuhun 2017 asti. Nykyisin uutiset näille kanaville toimittaa Iltalehti. Novalla uutiset tulevat arkipäivisin kello 6–18 ja Iskelmällä arkisin 6–22 ja viikonloppuisin 8–22.


title: MTV Uutiset

text: Radiouutisia toimittavat muun muassa Anu Punkari, Antti Tuuri, Mikko Niimes, Kati Hyttinen, Johanna Lehtola, Jouni Sipilä, Sari Korpela sekä Jenni Kivessilta. MTV radiouutisten toimittajat lukevat arkisin myös STT:n radiouutisia, sillä STT:n radiouutiset tuotetaan yhteistyössä MTV:n kanssa.


title: Valko-Venäjä talviolympialaisissa 1994

text: Valko-Venäjä osallistui Lillehammerin talviolympialaisiin 1994 33 urheilijan voimin. Kyseessä olivat Valko-Venäjän ensimmäiset olympialaiset omana joukkueena. Maa saavutti myös ensimmäiset olympiamitalinsa itsenäisenä valtiona kahden hopean myötä.


title: Valko-Venäjä talviolympialaisissa 1994

text: Avaisijassa Valko-Venäjän lippua kantoi Igor Železovski.


title: Valko-Venäjä talviolympialaisissa 1994

text: Valko-Venäjä voitti kisoissa kaksi hopeaa, jotka oikeuttivat mitalitaulukossa sijalle 19. Mitalitaulukossa alapuolella jäivät Yhdistynyt kuningaskunta, Uzbekistan sekä Australia.


title: Valko-Venäjä talviolympialaisissa 1994

text: Valko-Venäjää edusti kisoissa 33 urheilijaa, joista 21 oli miehiä ja 12 naisia. Joukkueen nuorin osallistuja oli mäkihyppääjä Sergey Zakharenko, jolla oli ikää vain 16 vuotta. Joukkueen vanhimpia urheilijoita olivat 30-vuotiaat maastohiihtäjät Viktor Kamotsky ja Svetlana Kamotskaya sekä pikaluistelija Igor Železovski.


title: Jani Kaaro

text: Jani Kaaro (s. 1971) on suomalainen tietokirjailija, tiedeaiheisiin erikoistunut toimittaja ja suomentaja. Hän on kirjoittanut muun muassa Ylelle, "Helsingin Sanomiin" ja "Tiede"-lehteen.


title: Jani Kaaro

text: Kaaro jätti lukion kesken. Hänellä ei ole tieteellistä loppututkintoa, vaan hän tutustui tiedemaailmaan harrastuneisuuden kautta. Vuonna 2008 Kaaro julkaisi NeuroReport-tiedejulkaisussa Harvardin yliopiston tutkija Nouchine Hadjikhanin kanssa tieteellisen artikkelin, joka esittää uuden teorian migreenin synnystä.


title: Jani Kaaro

text: Kaaro kirjoitti kolumneja Helsingin Sanomiin 2011–2015. Tekstit käsittelivät ihmisyyttä usein antropologisten tutkimusesimerkkien kautta. Monesti Kaaro merkitsi kolumniensa yhteyteen käyttämänsä lähteet sekä mahdolliset kirjasuositukset aiheesta kiinnostuneille lukijoille. Maaliskuussa 2015 ilmestyneen, rokoteskeptisyyttä käsitelleen kolumninsa yhteydessä Kaaro ilmoitti sen olleen hänen viimeinen kolumninsa Helsingin Sanomien tiedesivuille.


title: Jani Kaaro

text: Syksyllä 2012 Kaaro sai lasten- ja nuortenkirjasta "Evoluutio" (Avain 2011) sekä Tieto-Lauri-palkinnon että tiedonjulkistamisen valtionpalkinnon yhdessä kirjan kuvittaja Väinö Heinosen kanssa. Suomen tiedetoimittajien liitto valitsi hänet Vuoden tiedetoimittajaksi 2015.


title: Jani Kaaro

text: Kaaro asuu Porvoossa.


title: Morkku

text: Morkku on Tampereella Tammelan kaupunginosassa sijaitseva vanha rautatieläisten seuratalo.


title: Morkku

text: Rautatiehallituksen pääarkkitehdin Bruno Granholmin suunnittelema Morkku rakennettiin talkootyönä vuonna 1907. Tyyliltään kansallisromantiikkaa edustanut talo kustannettiin rautatieläisten keräysvaroin. Rakennuksessa oli alun perin neljä huonetta sekä näyttämö ja juhlasali. Taloa laajennettiin vuosina 1949–1951, jolloin kellarikerrokseen rakennettiin kaksi huonetta sekä kerhotila. Taloa myös laajennettiin seitsemän metrin lisäosalla, jonne sijoitettiin uusi näyttämö. 1960-luvun alussa rakennukseen tehtiin julkisivuremontti, joka tuhosi samalla sen alkuperäisen kansalliromanttisen ulkoasun. Viimeinen suuri korjaustyö suoritettiin vuonna 1966, jolloin talon lämmitysuunit purettiin ja rakennukseen asennettiin öljylämmitys.


title: Morkku

text: Morkku toimi rautatieläisten juhlatilana, jota vuokrattiin erilaisia tilaisuuksia, kuten häitä ja syntymäpäiviä varten. Morkussa järjestettiin myös konsertteja ja tansseja. Siellä toimivat lisäksi rautatieläisten kirjastoyhdistys, urheiluseura, soittokunta sekä mies- ja sekakuoro. Vuosina 1922–1926 rakennuksessa oli myös päiväkoti. Rautatieläisten jälkeen Morkku on ollut kulttuuritilana. Se on toiminut muun muassa bänditiloina sekä teatterikäytössä. 1990–2000-luvuilla Morkku oli Ahaa Teatterin näyttämönä, kunnes rakennus jäi tyhjilleen vuonna 2009. Talon nykyinen omistaja on valtiovarainministeriön alainen liikelaitos Senaatti-kiinteistöt.


title: Morkku

text: Neljä vuotta tyhjillään ollut rakennus vallattiin 13. joulukuuta 2013. Squat Morkuksi nimetyissä tiloissa järjestettiin erilaista kulttuuritoimintaa, muun muassa taidenäyttely, lukupiirejä ja tansseja, kunnes poliisi hääti valtaajat neljän päivän kuluttua. Rakennus vallattiin kuitenkin uudelleen heti seuraavana päivänä ja tyhjennettiin jälleen 20. joulukuuta.


title: Morkku

text: Seuraavan kerran talonvaltaajat ottivat Morkun haltuunsa 17. tammikuuta 2014. Talosta katkaistiin sähköt ja lämmitys kolme päivää myöhemmin, jonka jälkeen poliisi tyhjensi Morkun 21. tammikuuta. Tampereen kaupunki on suunnitellut rakennuksen purkamisen sallivaa kaavaa, mutta valtaajat haluaisivat sen yhdistys- ja harrastekäyttöön. Morkun vieressä sijaitsee samaan aikaan valmistunut Tampereen vanha tavara-asema, jonka purkamista niin ikään suunnitellaan.


title: Soveltava Liikunta SoveLi

text: Soveltava Liikunta SoveLi ry on valtakunnallinen liikuntajärjestö. Järjestön tavoitteena on edistää pitkäaikaissairaiden ja vammaisten mahdollisuuksia terveyttä edistävään liikuntaan ja aktiiviseen elämäntapaan. SoveLi tekee tiivistä yhteistyötä jäsenjärjestöjensä kanssa ja luo edellytyksiä niiden liikuntatoiminnalle. Toiminnallaan SoveLi lisää yhdenvertaisia liikuntamahdollisuuksia, luo edellytyksiä terveyttä ja hyvinvointia edistävän liikunnan sekä soveltavan liikunnan toteuttamiselle sekä kehittää soveltavaa liikuntaa.


title: Soveltava Liikunta SoveLi

text: SoveLin perustehtäviä ovat vaikuttamis- ja kehittämistyö sekä asiantuntija-, koulutus- ja viestintäpalvelut. SoveLin toiminta perustuu verkostomaiseen työotteeseen sekä yhteistyön tekemiseen jäsenistön kanssa.


title: Soveltava Liikunta SoveLi

text: SoveLin jäsenjärjestöinä on 18 valtakunnallista terveys-, vammais- ja liikuntajärjestöä. Jäsenjärjestöissä on jäseniä yhteensä 322 000.


title: Soveltava Liikunta SoveLi

text: SoveLissa työskentelee kolme työntekijää: toiminnanjohtaja Tommi Yläkangas, tiedottaja Heidi Hölsömäki ja soveltavan liikunnan asiantuntija Virpi Mäkinen.


title: Mika Kouhi

text: Mika Tapani Kouhi (s. 22. lokakuuta 1978 Merikarvia) on entinen suomalainen jalkapalloilija. Hän oli pelipaikaltaan oikea laitapuolustaja.


title: Mika Kouhi

text: Kouhi on Merikarvian Innon kasvatti. Hän pelasi urallaan 46 Veikkausliiga-ottelua Vaasan Palloseurassa, Ykköstä VPS:ssa, Tampereen Pallo-Veikoissa ja Pallo-Iiroissa sekä Kakkosta Musan Salamassa, Euran Pallossa ja Vaasan Kiistossa. Kaudella 2004 Kouhi toimi VPS kapteenina.


title: Mika Kouhi

text: Kouhi pelasi myös Saksan Oberligassa edustaen FC Ismaningia, josta siirtyi alempiin sarjoihin FC Unterföhringiin. Saksassa pelatessaan Kouhi voitti FC Unterföhringin kanssa FC Bayern Münchenin kakkosjoukkueen Saksan cupin alkukierroksilla vuonna 2007.


title: Mika Kouhi

text: Pelaajauransa aikana Kouhi opiskeli Vaasan yliopiston laskentatatoimen ja rahoituksen laitoksella pääaineenaan rahoitus. Myöhemmin Kouhi on asunut ja työskennellyt pitkään ulkomailla. Nykyisin Kouhi toimii Suomessa Cramo Oyj:n liiketoiminnankehitysjohtajana. Kouhi harjoittaa lisäksi arvopaperikauppaa, osakkeiden ja kiinteistöjen myyntiä sekä pääomasijoitustoimintaa Kouhi Invest Oy:n ja Kouhi Capital Oy:n toimitusjohtajana ja hallituksen puheenjohtajana.


title: Ensimmäinen mannermaakongressi

text:
Ensimmäinen mannermaakongressi () oli syksyllä 1774 Philadelphiassa kokoontunut edustajakokous, joka edusti kahtatoista niistä Pohjois-Amerikan kolmestatoista brittiläisestä siirtokunnasta, jotka myöhemmin perustivat Yhdysvallat. Tämä kongressi oli vielä melko maltillinen ja yritti vedota Ison-Britannian kuninkaaseen Yrjö III:een emämaan ja siirtokuntien välisissä kiistoissa. Kun se ei johtanut tuloksiin, kutsuttiin seuraavana vuonna koolle toinen mannermaakongressi, joka meni pitemmälle.
Ensimmäisen mannermaakongressin taustalla olivat Britannian parlamentin keväällä 1774 säätämät niin sanotut ”sietämättömät lait”, jotka olivat rankaisseet varsinkin Massachusettsin siirtokuntaa Bostonin teekutsujen vuoksi. Kongressin järjestämisestä vastasivat eri siirtokunnissa toimineet niin sanotut kirjeenvaihtokomiteat ("committees of correspondence"). Kongressi avattiin Philadelphiassa 5. syyskuuta 1774. Paikalla oli yhteensä 56 edustajaa kahdestatoista siirtokunnasta – vain Georgia jätti osallistumatta. Yhtenäisyyden korostamiseksi kongressin äänestyksissä jokaisella siirtokunnalla oli käytössään yksi ääni niiden koosta riippumatta. Puheenjohtajaksi valittiin yksimielisesti Virginiaa edustanut Peyton Randolph ja sihteeriksi Pennsylvanian Charles Thomson, joka palveli samassa tehtävässä myöhemmissäkin siirtokuntien kongresseissa. Muiden osallistujien joukossa olivat muun muassa John Adams, Samuel Adams, George Washington, John Dickinson, John Jay ja Patrick Henry. Edustajat olivat pääosin ylempiin yhteiskuntaluokkiin kuuluvia, kuten suurliikemiehiä ja -maanomistajia. Enemmistö kongressissa oli radikaaleilla, jotka kutsuivat itseään patriooteiksi. Heidän johtajiaan olivat Samuel ja John Adams, Patrick Henry sekä Richard Henry Lee. Silti vain harvat kannattivat vielä tässä vaiheessa suhteiden katkaisemista Britanniaan ja hallitsevana asennoitumisena oli edelleen varovaisuus.


title: Ensimmäinen mannermaakongressi

text: Kongressin alussa Pennsylvanian edustajakokouksen puhemies Joseph Galloway laati ehdotuksen, jonka mukaan siirtokunnat muodostaisivat federaation ja sitä johtaisi kuninkaan nimittämä virkamies ("president general"). Salaisessa istunnossa kongressi kuitenkin hylkäsi tämän ehdotuksen, joka pyrki sovittamaan yhteen siirtokuntien vapauden Britannian ylivallan kanssa. Tämä merkitsi jo voittoa radikaaleille. Sen sijaan kongressi hyväksyi julistuksen, jossa vaadittiin turvattaviksi kansalaisten oikeus elämään, vapauteen, omaisuuteen, kokoontumiseen ja valamiesoikeudenkäyntiin sekä tuomittiin verotus ilman edustusoikeutta ja brittijoukkojen läsnäolo siirtokunnissa ilman niiden omaa hyväksyntää. Lokakuussa 1774 kongressi laati Englannin kuninkaalle anomuksen, jossa pyydettiin kaikkien vuoden 1763 jälkeen suoritettujen epäoikeudenmukaisten toimien kumoamista. Samalla se vakuutti siirtokuntien olevan yhä lojaaleja Britannialle. Koska kauppaboikotti oli jo aiemmin osoittautunut tehokkaaksi, kongressi vaati painostustoimenpiteenä kaikkien Britanniasta tuotavien hyödykkeiden boikotointia sekä asteittain myös kaiken viennin lopettamista emämaahan ja Brittiläiseen Länsi-Intiaan, riisin vientiä lukuun ottamatta. Boikotti sai sittemmin nimekseen mannermaaliitto ("Continental Association") ja sitä valvomaan luotiin paikallisten komiteoiden verkosto. Tämä organisaatio osoittautui hyödylliseksi Samuel Adamsin johtamille radikaaleille.


title: Ensimmäinen mannermaakongressi

text: Viimeisenä toimenpiteenään ensimmäinen mannermaakongressi päätti uuden kongressin koolle kutsumisesta seuraavana keväänä tarpeellisista jatkotoimenpiteistä päättämiseksi. Ennen toisen mannermaakongressin kokoontumista sotatoimet ehtivät puhkeamaan siirtokuntalaisten ja brittijoukkojen välille Massachusettsin Lexingtonissa.


title: Tarton offensiivi

text: Tarton offensiivi tai Tarton taistelu tai Emajoen taistelu oli toisessa maailmansodassa Neuvostoliiton 3. Baltian rintaman hyökkäys Saksan Pohjoisen armeijaryhmän joukkoja vastaan vuonna 1944. Hyökkäyksen päämääränä oli lyödä Saksan 18. armeija ja vallata Tarto, mikä mahdollistaisi Viron nopean miehityksen. Neuvostojohto suunnitteli etenemistä Riianlahdelle, jolloin armeijaryhmä Narvan joukot jäisivät mottiin. Hyökkäys alkoi 10. elokuuta 1944, jolloin Neuvostoliiton 67. armeija murtautui Saksan XXVIII armeijakunnan puolustuksen läpi vallaten Võrun 13. elokuuta. 16. elokuuta neuvostojoukot ylittivät Peipsijärven edeten saksalaisten vasempaan sivustaan. 3. Baltian rintaman joukot valtasivat Tarton 25. elokuuta saaden sillanpään Emajoen pohjoispuolelle. Saksalaiset ja virolaiset joukot aloittivat vastahyökkäyksen Emajoen eteläpuolella tuhoten kaksi neuvostojoukkojen sillanpäätä ja yrittivät vallata Tarton takaisin 4.-6. syyskuuta 1944 edeten kaupungin pohjoisosiin, mutta neljä Neuvostoliiton kivääridivisioonaa torjuivat yrityksen. Taistelun seurauksena Viron kansallismuseo tuhoutui ja Tarton yliopisto kärsi 40 miljoonan ruplan vahingot. Saksan Armeijaryhmä Narvan joukot vetäytyivät Latviaan 17. syyskuuta operaatio Asterissa.


title: Naratšjärvi

text: Naratšjärvi on Valko-Venäjän suurin järvi. Sen pinta-ala on 79,6 km ja suurin syvyys lähes 25 metriä. Valuma-alueen pinta-ala on 279 km, ja järveen laskee 17 jokea ja puroa.


title: Naratšjärvi

text: Ensimmäisessä maailmansodassa sen rannoilla käytiin Naratšjärven taistelu.


title: Rape of the Bastard Nazarene

text: Rape of the Bastard Nazarene on englantilaisen blackened death metal -yhtye Akercocken esikoisalbumi. Se julkaistiin vuonna 1999 levymerkillä Goat of Mendes.


title: Hietikkoruohomaluri

text: Hietikkoruohomaluri ("Amytornis dorotheae") on malurien heimoon kuuluva varpuslintu.


title: Hietikkoruohomaluri

text: Hietikkoruohomaluria tavataan Australiassa Queenslandin luoteisosissa ja Pohjoisterritorion itäosissa. Lajin kannaksi arvioidaan noin 14 000 täysikasvuista yksilöä ja yhteensä noin 21 000 yksilöä. Laji on vähenemässä tulipalojen takia, ja se on luokiteltu vaarantuneeksi.


title: Idänruohomaluri

text: Idänruohomaluri ("Amytornis merrotsyi") on malurien heimoon kuuluva varpuslintu.


title: Idänruohomaluri

text: Idänruohomaluria tavataan Australiassa Etelä-Australian osavaltiossa. Lajin kannaksi arvioidaan noin 6 000 täysikasvuista yksilöä. Lajia uhkaavat tulipalot, ja se on luokiteltu silmälläpidettäväksi.


title: Kolmonen (taitoluistelu)

text: Kolmonen on taitoluistelun askelkuvio, josta jäähän jää numeroa kolme muistuttava jälki, mistä askel saa nimensä. Askeleessa käännytään yhdellä jalalla esimerkiksi edestä taaksepäin ja ulkokaarelta sisäkaarelle. Kolmosia voi siis tehdä eteen- ja taaksepäin sekä ulko- ja sisäkaarella eli ulko- ja sisäterällä. Kolmosen nimen määrittää lähtökaari sekä –suunta.


title: Kolmonen (taitoluistelu)

text: Peruskolmosten lisäksi on olemassa kaksoiskolmosia, joissa nimensä mukaisesti muodostuu kaksi peräkkäistä kolmoskuviota eli eteenulkokolmonen päättyy myös eteenpäin ulkokaarelle, kolmoiskolmosia, valssikolmosia sekä vastakolmosia. Valssikolmonen eroaa peruskolmosesta siten, että toinen kaari jää lyhyeksi jalan vaihtuessa lähes heti käännöksen jälkeen ja kyseinen kolmonen valmistaa tekijänsä valssihyppyyn. Vastakolmonen taas nimensä mukaisesti kääntyy toiselle kaarelle eri kautta, jolloin jäähän ei muodostu normaalia kolmoskuviota vaan ennemminkin koristeellinen sulkumerkki.


title: Kolmonen (taitoluistelu)

text: Kolmosia käytetään piruettiin lähtemisen sekä hyppyyn valmistautumisen lisäksi askelsarjoissa muiden askeleiden kuten twisseleiden ja käänteiden lomassa.


title: Vaalearuohomaluri

text: Vaalearuohomaluri ("Amytornis goyderi") on malurien heimoon kuuluva varpuslintu.


title: Vaalearuohomaluri

text: Vaalearuohomaluria tavataan Australian keskiosissa. Lajin on raportoitu olevan vielä yleinen joillain alueilla, ja sen kannankehitys on vakaa. Vaikka sen levinneisyysalue ei olekaan kovin laaja, ei sen uskota olevan vaarassa, ja laji on luokiteltu elinvoimaiseksi.


title: Tiheikköruohomaluri

text: Tiheikköruohomaluri ("Amytornis textilis") eli aiemmalta nimeltään suolakkoruohomaluri on malurien heimoon kuuluva varpuslintu.


title: Tiheikköruohomaluri

text: Tiheikköruohomaluria tavataan Australiassa. Sen kannaksi arvioidaan 20 000–50 000 yksilöä. Lajin kannakehitys on laskeva, mutta sen ei uskota olevan vaarassa, ja laji on luokiteltu elinvoimaiseksi.


title: Nokiruohomaluri

text: Nokiruohomaluri ("Amytornis purnelli") on malurien heimoon kuuluva varpuslintu.


title: Nokiruohomaluri

text: Nokiruohomaluria tavataan Australian keskiosissa. Lajin on raportoitu olevan vaikeasti tavoitettava, mutta paikallisesti melko yleinen. Sen kannankehitys on runsastuva, ja laji on luokiteltu elinvoimaiseksi.


title: Tummaruohomaluri

text: Tummaruohomaluri ("Amytornis ballarae") on malurien heimoon kuuluva varpuslintu.


title: Tummaruohomaluri

text: Tummaruohomaluria tavataan Australiassa Queenslandin luoteisosissa ja Pohjoisterritorion itäosissa. Lajin populaation kokoa ei ole arvioitu, mutta sen kannankehitys on runsastuva. Se on luokiteltu elinvoimaiseksi.


title: Snudy

text: Snudy on järvi Valko-Venäjällä, Vitsebskin alueella. Sen pinta-ala on 22 km ja suurin syvyys 16,5 m.


title: Snudy

text: Se on yksi Braslaun järvien kansallispuiston suurimmista järvistä.


title: Snudy

text: Järvi oli vuosisatojen ajan tunnetu runsaista kalansaaliistaan. 1800-luvun loppupuolella puolet järvestä kuului liettualaiselle Pozhajskin luostarille, toinen puoli Ganin paronille. Kalastusta harjoittivat järven rantojen vanhauskoiset asukkaat.


title: Oulunsalon seurakunta

text: Oulunsalon seurakunta on yksi Oulun seurakuntayhtymän seitsemästä seurakunnasta. Se on seurakuntayhtymän seurakunnista kooltaan pienin. Seurakunnan kirkkoherrana toimii Petri Satomaa. Oulun seurakuntayhtymän jäsenseurakunnat kuuluvat Oulun hiippakuntaan.


title: Oulunsalon seurakunta

text: Oulunsalon seurakunnasta tuli osa Oulun seurakuntayhtymää Oulun kuntaliitoksen myötä 1.1.2013. Oulunsalon seurakunnan jäsenten keski-ikä on vain vähän yli 30 vuotta.


title: Alupka

text: Alupka on pieni kaupunki Mustanmeren rannalla Krimillä Ukrainassa. Alupka sijaitsee Ai-Petri -vuoren juurella ja kaupunki on nykyään turistien suosima alue. Alupkan nimi juontaa juurensa kreikankielisestä kettua tarkoittavasta termistä.


title: Alupka

text: Alupkassa sijaitsee Vorontsovin palatsi, joka saatiin valmiiksi vuonna 1848. Alun perin palatsi rakennettiin yksityisasumukseksi, mutta nykyään se on suosittu turistikohde.


title: Dryvjaty

text: Dryvjaty on järvi Valko-Venäjällä, Vitsebskin alueella. Sen pinta-ala on 36 km ja suurin syvyys 12 m.


title: Dryvjaty


title: Maija Itkonen

text: Maija Itkonen (s. 1977) on suomalainen teollinen muotoilija, yrittäjä ja muusikko, joka perusti vuonna 2008 huonekaluihin integroitavia langattomia latauslaitteita kehittävän PowerKiss Oy:n. Keväällä 2013 yritys myytiin yhdysvaltalaiselle Powermatille, ja Itkonen toimi vuoteen 2015 saakka Powermatin muotoilu- ja brändijohtajana. Nykyisin hän toimii yhdessä Reetta Kivelän kanssa perustamansa nyhtökaurayrityksen Gold & Green Products Ltd:n toimitusjohtajana. Yrityksen osake-enemmistö myytiin Pauligille vuonna 2016. Itkonen on opiskellut teollista muotoilua Taideteollisessa korkeakoulussa ja muotoilujohtamista Helsingin kauppakorkeakoulun IDBM-ohjelmassa. Oboeta yhdeksänvuotiaasta asti soittanut Itkonen opiskeli ennen muotoiluopintojaan musiikkia Sibelius-Akatemiassa ja Göteborgin yliopistossa.


title: Maija Itkonen

text: Itkonen on ollut mukana perustamassa Aalto-yliopiston Design Factorya. Hänet valittiin vuoden 2010 innovaatiojohtajaksi Business Summit 2010 -tapahtumassa Helsingissä.


title: Maija Itkonen

text: Maija Itkonen on naimisissa kirjailija Juha Itkosen kanssa.


title: Maija Itkonen

text: YLE TV1 Flinkkilä & Tastula: Työn sankareita vai sankariyrittäjiä? (10.3.2018) a


title: Älä sammu aurinko

text: Älä sammu aurinko on Samuli Putron toinen sooloalbumi, joka julkaistiin Kaiku Recordingsin kautta vuonna 2011. Se debytoi Suomen virallisen listan sijalla 4.


title: Älä sammu aurinko

text: Kaikki kappaleet säveltänyt ja sanoittanut Samuli Putro.


title: FinnHEMS

text: FinnHEMS Oy on lääkärihelikopteritoiminnan hallinnointia Suomessa harjoittava, voittoa tavoittelematon osakeyhtiö, jonka omistavat yhtä suurilla osuuksilla Suomen viisi yliopistollista sairaanhoitopiiriä. Lääkärihelikoptereissa Kuopiossa (FH60), Oulussa (FH50), Tampereella (FH30), Turussa (FH20) ja Vantaalla (FH10) on päivystävä lääkäri. Rovaniemen lääkintähelikopterissa (FH51) on ensihoitaja.


title: FinnHEMS

text: Vastoin yleistä käsitystä HEMS-kopterit kuljettavat harvoin potilaita. Helikopterien ensisijaisena tehtävänä on kuljettaa lääkäri ja tehohoitotasoinen ensihoito mahdollisimman nopeasti potilaan luokse. Potilas kuljetetaan sairaalaan yleensä ambulanssilla, joka on myös hälytetty kohteeseen. Ensihoidon vastuulääkäri ja lääkäriyksikön vastuulääkäri antavat alueensa hätäkeskuksille ohjeet tilanteista, joissa lääkäriyksikkö tulee hälyttää. Hätäkeskuspäivystäjä tekee riskiarvion ja päättää hälyttämisestä. Tyypillisimpiä syitä lääkärihelikopterin hälyttämiseen ovat sydänpysäytykset, tajuttomuus, rintakipu tai liikenneonnettomuudet. FinnHEMS ja yliopistolliset sairaanhoitopiirit ovat yhteistyössä hätäkeskusten kanssa täsmentäneet lääkärihelikopterin hälytysohjeita, jotta hälytysten perumiset vähenisivät.


title: FinnHEMS

text: Vuonna 2014 FinnHEMSin lääkärihelikopterit vastaanottivat yhteensä 14 444 hälytystä.


title: FinnHEMS

text: FinnHEMSin tukikohdat päivystävät ympäri vuorokauden vuoden jokaisena päivänä. Lääkäri, lentäjä ja HEMS-lentoavustaja eli HCM (HEMS Crew Member) ovat välittömässä lähtövalmiudessa 24/7 vuoden ympäri. Jokainen päivystyvuoro on erilainen. Päivystävä lääkäri vastaa lisäksi erityisvastuualueen ambulanssien ensihoitajien konsultaatiopyyntöihin. Vuoden 2013 aikana tukikohtien lääkärit vastasivat yhteensä noin 20 000 konsultaatiopuheluun. Konsultaatiopuheluiden avulla vältytään turhilta kuljetuksilta ja potilaiden saama välitön hoito on täsmällisempää.


title: FinnHEMS

text: Lääkärihelikopteripalvelu on keskeinen osa valtakunnallista ensihoitoa. Kun kyseessä on vakava loukkaantuminen, äkillinen elottomuus tai vakava sairauskohtaus, hengen pelastaminen voi olla minuuteista kiinni. Ensihoitolääkäri ja tehohoitotasoinen ensihoito on satava paikalle mahdollisimman pian, ja näissä tilanteissa lääkärihelikopterin nopeus tuo ratkaisevan aikahyödyn.


title: FinnHEMS

text: Lääkärihelikoptereiden toiminta-alueet ovat laajentuneet vuoden 2015 aikana uusien EC145-kopterimallien ansiosta Oulun, Kuopion ja Rovaniemen alueilla. Kesällä 2014 yksiköt kohtasivat potilaita 177 kunnassa ja kesällä 2015 193 kunnassa.


title: FinnHEMS

text: FinnHEMS aloitti lääkärihelikopteritoiminnan vuoden 2012 alussa. Yhtiön alkuvaiheen rahoitus tuli valtiolta erillismäärärahana. Kaavailujen mukaan rahoitus siirtyy vuoden 2017 jälkeen suoraan kunnille, niin että kopteritoiminnan kulut sisältyvät kuntien valtiolta saamaan rahoitukseen mutta niitä ei enää korvamerkitä.


title: FinnHEMS

text: Sosiaali- ja terveysministeriö on todennut lääkärihelikopteritoiminnan olevan ensihoidon valtakunnallinen kärkihanke: yliopistolliset sairaanhoitopiirit tukeutuvat lääkärihelikopteritoimintaan järjestäessään ensihoitopalvelua toimialueillaan.


title: Putoaminen (romaani)

text: Putoaminen (alkuteos: "La chute") on ranskalaisen Albert Camus'n kolmas romaani vuodelta 1956. Suomeksi romaani ilmestyi vuonna 1957 Maijaliisa Auterisen kääntämänä.


title: Putoaminen (romaani)

text: Putoaminen on entisen menestyneen pariisilaisasianajajan, nykyisen katumuksentekijä-tuomarin (kuten hän itse asemansa määrittelee) tarina, jonka hän kertoo toisen maailmansodan jälkeen amsterdamilaisessa merimieskapakassa juuri kaupunkiin saapuneelle miehelle. Päähenkilö kuvaa koko romaanin kestävässä monologissaan yksityiskohtaisesti työtään katumuksentekijä-tuomarina sekä elämäänsä ennen Amsterdamiin saapumistaan. Lukija pystyy hyvin samaistumaan näkymättömään ja mykkään kuulijaan, jonka tarinan kertoja valitsee yleisökseen.


title: Putoaminen (romaani)

text: Camusmaiseen tapaan myös Putoaminen on pohjimmiltaan filosofinen teos, joka käsittelee ihmisen sisintä olemusta, olemassaoloa, vapautta, ateismia ja yhteiskuntaa. Camus'n äänellä päähenkilö pohtii ihmisen väistämättömän elämän turhuutta, syyllisyyttä ja syyttömyyttä sekä ihmisen omia arvoja; niiden puuttellisuutta ja vääristyneisyyttä.


title: Putoaminen (romaani)

text: Putoaminen on keskeinen teos Ranskan sodanjälkeisessä kirjallisuudessa sekä eksistentialismin klassikko. Romaani julkaistiin vuotta ennen Camus'n palkitsemista Nobelin kirjallisuuspalkinnolla.


title: Anneli Pauli

text: Anneli Sirkka-Liisa Pauli (s. 27. maaliskuuta 1955 Hämeenlinna) oli Lappeenrannan teknillisen yliopiston rehtori 2014–2016. Pauli on koulutukseltaan maatalous- ja metsätieteiden tohtori. Hänet nimitettiin Teknillisen korkeakoulun vesihuoltoteknisen mikrobiologian dosentiksi vuonna 1995. Aalto-yliopisto myönsi Paulille lokakuussa 2012 tekniikan kunniatohtorin arvon.


title: Anneli Pauli

text: Pauli nimitettiin Lappeenrannan teknillisen yliopiston rehtoriksi 1. heinäkuuta 2014 alkaen nelivuotiskaudeksi. Hän kuitenkin jätti tehtävän jo helmikuussa 2016. Siirtyessään Lappeenrantaan Pauli jätti paikkansa Tiedekeskus Heurekan toiminnanjohtajana, missä tehtävässä hän oli toiminut lokakuusta 2013 professori Per-Edvin Perssonin jäätyä eläkkeelle.


title: Anneli Pauli

text: Aiemmin Pauli toimi Euroopan komission tutkimuksen ja innovoinnin pääosaston varapääjohtajana Brysselissä. Sitä ennen hän työskenteli Suomen Akatemiassa muun muassa ylijohtajana.


title: Kaksitvå

text: Kaksitvå oli suomalainen vaate- ja asustemerkki sekä suunnittelutoimisto. Sen perustivat Piia Keto ja Marjo Kuusinen, jotka olivat myös merkin ainoat suunnittelijat. Kaksitvå lopetti toimintansa tammikuussa 2014.


title: Kaksitvå

text: Kaksitvå suunnitteli vaatteita niin miehille kuin naisillekin. Vaatteiden lisäksi tuoteperheeseen kuului esimerkiksi koruja, laukkuja sekä tyynyjä. Kaksitvå julkaisi yleensä kaksi mallistoa vuodessa.


title: Kaksitvå

text: Kaksitvån suunnittelutoimisto tarjosi erilaisia kuvituspalveluita sekä tuote- ja tapahtumasuunnittelua. Toimiston projekteihin kuuluivat esimerkiksi esiintymisasujen suunnittelu PMMP-yhtyeelle sekä vuoden 2012 Valokarnevaali-festivaalit.


title: Shine (Indican albumi)

text: Shine on suomalaisyhtye Indican seitsemäs studioalbumi. Sen julkaisi Nuclear Blast 24. tammikuuta 2014. Albumin ensimmäinen single, "A Definite Maybe", julkaistiin digitaalisesti ladattavana joulukuussa 2013.


title: Shine (Indican albumi)

text: Albumi tuotettiin yhdessä sekä julkaistiin samana päivänä yhtyeen kuudennen albumin, "Akvaarion" kanssa.


title: Mohammad Ali Jafari

text: Muhammad Ali Jafari (s. 11. marraskuuta 1957 Yazd) on iranilainen sotilas ja vaikutusvaltaisen Vallankumouskaartin komentaja. Ali Khamenei nimitti hänet tälle paikalle vuonna 2007. Opiskeltuaan sitä ennen arkkitehtuuria, Jafari liittyi kaartiin vuonna 1981 ja osallistui sen jälkeen Iranin ja Irakin väliseen sotaan. Jafaria pidetään taitavana taktikkona ja hän onkin kohonnut korkeaan asemaan suhteidensa lisäksi myös strategisen tuntemuksensa avulla. Jafari on esittänyt hyvin kriittisiä mielipiteitä Israelista pitäen sitä sekä Iranin että islamin vihollisena. Elokuussa 2013 hän myönsi Vallankumouskaartin osallistumisen Syyrian sisällissotaan Bašar al-Assadin hallinnon puolella.


title: Alexis Jordan

text: Alexis Jordan (s. 7. huhtikuuta 1992) on yhdysvaltalainen laulaja ja näyttelijä, joka on ollut mukana muun muassa Sean Paulin singlellä ”Got 2 Luv U”.


title: Alexis Jordan

text: Jordan tuli kuuluisaksi "America’s Got Talent" -ohjelmasta vuonna 2006.


title: Nynäsin kartano

text: Nynäsin kartano on Heinolassa sijaitseva alkujaan Ramsayn suvulle kuulunut maatila. Vuodesta 1904 sen omisti Kymin Osakeyhtiö, joka lahjoitti 1947 rakennukset ja ympäristön Suomen Punaiselle Ristille. Nykyisin siellä on Punaisen Ristin kurssi- ja lomakeskus ja Metsäntutkimuslaitoksen koeasema. Metsistä osa on vuodesta 1959 ollut Metsäntutkimuslaitoksen tutkimus- ja koealueena.


title: Miikka Mielty

text: Miikka Tapio Mielty (26. syyskuuta 1985 – 19. toukokuuta 2013) oli isokyröläinen auto-urheilija, joka edusti "AL-Härmää", "Etelä-Pohjanmaan Urheiluautoilijoita" ja "Pohjankyrön Urheiluautoilijoita". Mieltyn pääasiallisena lajina oli ralliautoilu ja hän osallistui osallistujatasolla mitattuna Suomen suosituimpaan rallisarjaan F-Cupiin vuosina 2010, 2012 ja 2013. B-juniorikaudellaan 2010 Mielty edusti AL-Härmää, mutta kausina 2012 ja 2013 Mieltyn noustua A-junioriksi oli seura vaihtunut Etelä-Pohjanmaan Urheiluautoilijoihin. Rallin lisäksi Mielty kilpaili satunnaisesti myös jokamiehenluokassa ja tällöin hän edusti Pohjankyrön Urheiluautoilijoita.


title: Miikka Mielty

text: Miikka Mielty menehtyi 27-vuotiaana ralliharjoitusten yhteydessä sattuneessa onnettomuudessa Seinäjoen Ämmälänkylässä 19. toukokuuta 2013. Onnettomuus sattui kun inhimillisen erehdyksen vuoksi ralliharjoituksia varten suljetun tieosuuden molemmista päistä lähetettiin ralliautot matkaan yhtä aikaa. Kun autot kohtasivat toisensa kapean soratien mäennyppylän päällä n. 150 km/h-nopeudella, ei kuljettajilla ollut mitään keinoa estää onnettomuutta ja autot iskeytyivät toistensa keulaan. Kumpaakin ralliautoa ajoivat kokeneet kilpakuljettajat ja Mielty istui näistä toisen kyydissä. Mielty oli ainoa, joka menehtyi onnettomuudessa, kaksi muuta osapuolta loukkaantuivat vakavasti.


title: Miikka Mielty

text: Miikka Mielty osallistui rallisarja F-Cupiin ensimmäisen kerran vuonna 2010. Hän keräsi sarjapisteitä kuudesta mahdollisesta osakilpailusta vain kolmesta ja sijoittui loppupisteissä yhdenneksitoista. Kauden paras sijoitus oli toukokuisessa Uusikaupunki Rallissa saavutettu B-juniorien 3. sija.


title: Miikka Mielty

text: Yhden välivuoden jälkeen Mielty palasi F-Cupin pariin vuonna 2012 nyt A-juniorina. Mielty saavutti uran ainoaksi jääneen voittonsa heti kauden avauksena Raision seudulla ajetussa Plus Katsastus-rallissa. Loppukausi ei kuitenkaan sujunut yhtä hyvin, joten sarjan loppupisteissä Mieltyn oli tyytyminen sijaan 15.


title: Miikka Mielty

text: F-Cup kausi 2013 käynnistyi Mieltyn osalta varsin lupaavasti. Vaikka hän jättikin sarjan avausosakilpailun Mäntsälässä ajamatta, oli hän seuraavissa osakilpailussa Jämsässä ja Lahdessa kummassakin kolmas. Valitettavasti enempää osakilpailuja Mielty ei koskaan päässyt ajamaan, joten kauden 2013 sarjapisteissä Mielty jäi sijalle 19.


title: Miikka Mielty

text: Mieltyn autona oli koko hänen uransa ajan takavetoinen f-ryhmäläinen 1600cc-moottorilla varustettu Toyota Corolla GT. Korkealta ja kovaa kiertävä takavetoauto yhdistettynä Mieltyn räväkkään ajotyyliin saavutti nopeasti yleisön suosion. Mielty kertoi tv-haastatteluissa useasti päällä olevan ns. full attackin ja samainen termi vakiintui Miikka Mieltyn lempinimeksi rallipiireissä. Vaikka Mielty oli nopea kuljettaja hänen räväkät otteensa vaativat veronsa ja kilpailut jäivätkin usein kesken ulosajojen tai tekniikkarikkojen myötä.


title: Uladzimir Prakopavitš Njakljajeu

text: Uladzimir Prakopavitš Njakljajeu, , łacinkaksi "Uładzimier Prakopavič Niaklajeŭ", (s. 1946) on valkovenäläinen kirjailija ja oppositiopoliitikko.


title: Uladzimir Prakopavitš Njakljajeu

text: Vuoden 2010 presidentinvaaleissa Njakljaljeu oli opposition presidenttiehdokas. Hänet vangittiin vaaleja seuranneissa mielenosoituksissa. Toukokuussa 2011 hän sai kahden vuoden vankeustuomion, ja oli kotiarestissa heinäkuuhun 2013 asti. Hänen nimensä ja tuotantonsa on poistettu oppikirjoista ja julkisuudesta.


title: Uladzimir Prakopavitš Njakljajeu

text: Njakljaljeu sai Ruotsin PENin myöntämän Tucholsky-palkinnon vuonna 2011.


title: Uladzimir Prakopavitš Njakljajeu

text: Njakljaljeulla on hyvät suhteet myös Suomen PENiin: hän oli 2000-luvun alussa neljä vuotta Suomessa turvakaupunkikirjailijana. Pen kutsui häntä luennoimaan Suomeen kotiarestin päätyttyä. Hänen tyttärensä Eva Neklyaeva asuu Helsingissä. Hän kävi elokuussa 2016 viettämässä 70-vuotiaspäiviään Suomessa.


title: Vaahteraliigan kausi 2003

text: Vaahteraliigan kausi 2003 oli Vaahteraliigan 24. kausi. Liigan runkosarja alkoi 31. toukokuuta 2003 ja Vaahteramalja XXIV pelattiin 30. elokuuta 2003. Runkosarjassa kahdeksan joukkuetta pelasi kymmenen ottelua, minkä jälkeen kuusi parasta joukkuetta etenivät pudotuspeleihin.


title: Vaahteraliigan kausi 2003

text: Turku Trojans voitti seurahistoriansa ensimmäisen mestaruuden lyömällä Helsinki Roostersin Vaahteramaljassa pistein 21–16. Pronssia voitti Porvoon Butchers. Uusi joukkue sarjassa oli Pori Bears, joka nousi liigaan I-divisioonasta.


title: Ruby Star

text: Ruby Star on Valko-Venäjän Minskissä toimiva rahtilentoyhtiö, joka on vuodesta 2002 lentänyt rahtilentoja sekä Valko-Venäjälle että ulkomaille. ICAO otti Ruby Starin jäsenekseen syyskuussa 2002. Yhtiön kalustoon kuuluu Antonov An-12 ja Iljushin Il-76-rahtikoneita, ja oman kalustonsa lisäksi se operoi myös An-22 ja An-124-rahtikoneita. Ruby Starin liiketoimintaan kuuluu myös An-12 ja Il-76-konetyyppien huolto ja rahdin tullauspalvelut.


title: Ruby Star

text: Ruby Star on lentänyt paljon rahtilentoja Euroopasta eri kriisialueille. Vuosina 2003-2005 yhtiö lensi päivittäisiä Afganistanin sisäisiä lentoja (mm. Mazar-i-Sharifin ja Kabulin välillä). Marraskuusta 2005 vuoden 2006 toukokuulle asti Ruby Star kuletti Ruotsalaisia rauhanturvaajia ja heidän tarvikkeitaan Afganistaniin. 2004-2007 yhtiö avusti Kreikan maastopalojen sammuttamisessa Mi-26T-helikoptereilla. Vuodesta 2007 yhtiö on lentänyt rahtia Euroopasta muun muassa Lähi-itään, Aasiaan, Afrikkaan sekä Väli- ja Etelä-Amerikkaan. Vuodesta 2010 lähtien se on lentänyt ennen mainituille alueille myös Il-76-koneillaan.


title: Eeva-Liisa Inkeroinen

text: Eeva-Liisa Inkeroinen (s. 30. tammikuuta 1963 Helsinki) on suomalainen työmarkkinajuristi, joka on vuodesta 2012 toiminut Teknologiateollisuus ry:n johtajana ja johtoryhmän jäsenenä.


title: Eeva-Liisa Inkeroinen

text: Tammikussa 2018 Teknologiateollisuus tiedotti Inkeroisen jättävän tehtävänsä järjestössä kesäkuun lopussa.


title: Eeva-Liisa Inkeroinen

text: Inkeroinen valmistui oikeustieteen kandidaatiksi Helsingin yliopistosta 1987. Hän aloitti työmarkkinajärjestöuransa Liiketyönantajain keskusliitossa, nykyisessä Palvelutyönantajat ry:ssä. Hänet nimitettiin vuonna 1994 Palvelutyönantajien johtajaksi ja toimitusjohtaja Arto Ojalan varahenkilöksi. Vuosina 2008–2012 Inkeroinen työskenteli Elinkeinoelämän keskusliiton työmarkkinajohtajana vastuullaan muun muassa työehtosopimustoiminnan koordinointi ja työelämän kehittäminen.


title: Eeva-Liisa Inkeroinen

text: Inkeroinen on päätyönsä ohella hoitanut hallitustehtäviä EK-Tieto Oy:ssä vuodesta 2006, Eläke-Tapiolassa vuodesta 2004, Veronmaksajain Keskusliitossa vuodesta 2003 sekä Työsuhdejuristit Oy:ssä vuodesta 1995.


title: Valko-Venäjän presidentinvaali 2010

text: Valko-Venäjän presidentinvaali 2010 järjestettiin 19. joulukuuta 2010. Vaalit voitti istuva presidentti Aljaksandr Lukašenka.


title: Valko-Venäjän presidentinvaali 2010

text: Presidentinvaaleissa valitaan presidentti viisivuotiselle kaudelle. Vaali on kaksivaiheinen enemmistövaali. Sen tulos on voimassa, jos vähintään puolet rekisteröidyistä äänestäjistä käyttää äänioikeuttaan.


title: Valko-Venäjän presidentinvaali 2010

text: Vaalitarkkailijoista IVYn tarkkailijat tunnustivat Valko-Venäjän vaalit vapaiksi ja demokraattisiksi, mutta ETYJin tarkkailijat arvostelivat vaalitoimituksia, ääntenlaskentaa ja opposition kohtelua. Venäjän presidentti Dmitri Medvedev muistutti, että vaalit ovat Valko-Venäjän sisäinen asia.


title: Valko-Venäjän presidentinvaali 2010

text: Vaalien tuloksen julkistamisen jälkeen seurasi mielenosoituksia, joissa pidätettiin seitsemän yhdeksästä opposition ehdokkaasta. Samalla pidätettiin ainakin 600 muutakin aktivistia. Noin 600 tuomittiin lyhyisiin vankeusrangaistuksiin, noin 20 sai syytteet vakavammista rikoksista, jotka voivat johtaa pitkiin tuomioihin.


title: Improvisaatioteatteri

text: Improvisaatioteatteri tarkoittaa teatteria, jossa esitys luodaan sen esittämishetkellä improvisoiden. Improvisaatioteatterissa ei ole käsikirjoitusta tai ennalta määrättyjä repliikkejä, vaan näyttelijät luovat tilanteet esityksessä. Jokainen esitys nähdään yleensä vain kerran ja on siksi ainutlaatuinen.


title: Improvisaatioteatteri

text: Improvisaatioteatteri ei spontaanista luonteenlaadustaan huolimatta ole useinkaan sattumanvaraista. Vaikka esimerkiksi esityksen paikka ja hahmot improvisaatioteatterissa saattavat olla yleisön määrittämiä, improvisaatioteatterin luomiseen on kehitetty erilaisia tekniikoita, joita näyttelijät voivat hyödyntää.


title: Improvisaatioteatteri

text: Nykyaikaisen improvisaatioteatterin tutuin kanta-isä on italialainen Commedia dell’arte. Myöhemmin tekniikkaa lähtivät kehittämään muun muassa amerikkalainen Viola Spolin ja eurooppalainen Keith Johnstone.